
Dariya Larai tasa tana fadin da gaskiyarki Barira, muda mudena Bara se na zama babbar hajiya. Barira tace tunda mun samu na yau kuma mun cika cikinmu hada guziri gara mu hada kayanmu yamma tayi.

Larai tace gaskiya kam ai yau Bara tayi mana rana sosai, mun kwana biyu bamu hada irin wannan kayan ba. Amma gobe da wuri zamu fito banason muna makara. Barira tace gaskiya kam.

Hada kayansu sukayi suka tasa yaransu zuwa bakin titi domin su samu abun hawan daze kaisu gida, suna me cike da farin cikin samun da sukayi. Kafin su kai gida ankira magriba, haka kowa ta nufi gidanta.

**** ****

Zaune Shattima yake a zauren Malan yana kuka, gabanshi kwanon tuwo ne da alama shine yagama ci, sede dalilin kukanshi saboda be koshi bane. Domin matar Malan bata da kirki, kamar yanda mijinta yake itama haka take.

Tuwon ma dan Malan yace mata ta zuba mashi da bazata bashi ba, shiyasa ta zuba mashi dan kadan, hakan yasa daya gama yasa kuka dan yaje yace akara mashi ta koroshi da masifa.

Kuka kawai yakeyi yana tunanin gida. Malan ne yashigo tare da haske fuskar Shattima, karasawa wajenshi yayi yana fadin kai Shattima lafiya zakazo kazauna anan kana kuka? Dago kai Shattima yayi tare da goge idanushi yace bankoshi da tuwon ba.

Daure fuska Malan yayi yace naga alama Shattima ka manta inda kazo, bakaga sauran yaran bara suke zuwa suyo ba? Kaima saboda kana sabon zuwa ne, kuma Dan abokina shiyasa ka samu haka.

Ka tashi kaje waje ga ruwa can ka wanke hannunka kasha ruwa kajira ayi sallar isha'i ga kwalinan a bayanka ka shimfidashi ka kwanta anan saboda dakin yarana baze isheku ba.

Wucewa yayi ciki yana gungunai. Nazeeru da Anas da suke zaune a kusa da zauren suna cin abinci sunajin duk abinda sukeyi. Fitowa Shattima yayi yana kuka ya nufi wajen tukunyar ruwan da take aje akasan bishiya.

Girgiza kai Nazeeru yayi yace yanzu shikenan Anas haka ze kwanta? Murmushi Anas yayi yace dazu ba na fada maka Babanshi ya bama Malan kudi da kayanshi yace yarika kula dashi ba.

Ai dama na fada maka, wannan Malamin beda tausayi shida matarshi, duk wanda iyayenshi suka kawoshi da kayan abinci da kudi, idan suka bama Malan da mutum yayi kwana daya yake koroshi cikin sauran yara.

Shiyasa ni tunda na saba da makarantar nan ba ruwana da zuwa wajen Malan sede idan zanyi karatu. Idon Nazeeru ne ya cika da kwalla. Tashi yayi yaje ya kamo hannun Shattima saboda tunda ya ganshi yaji yana tausayinshi.

Yacika kankanta, idan ka ganshi zaka dauka be kai shekara 8 ba. Da kallo Shattima yabi Nazeeru, murmushi yayi mashi yace zomuci abinci. Da sauri Shattima yabi bayanshi suka zauna suka fara cin abincin, dan yau su duka suka samo bara kuma me yawa ne.

Malan yana shiga gida matarshi tace Malan kai da wa naji kana fada a zaure? Tsaki Malan yayi yace nida wancan yaron Shattima mana, shiyasa fa wani lokacin banason akawo mani idon sani.

Wai kuka yakeyi be koshi ba. Dariya Zaliha tayi tace kai Malan har ka bani dariya wallahi, ai dama ina fada maka, duk yaron da Ubanshi ya kawoshi ALMAJIRANCI  ai yasan me ya kawoshi yi. Idan yanaso danshi yarika ci yana koshi ai baze kawoshi ALMAJIRANCI ba.

Shiyasa nace maka bazeyuwu ace mune zamu rika bashi abinci ba. Dalilin da yasa Iyaye suke kawo 'Ya'yansu ALMAJIRANCI nesa da gida saboda basu so surika sama ransu zuwa gida.

Sun fiso sufi maida hankali akan karatunsu, saboda haka ka saki Shattima yashiga cikin sauran yara domin zefi saurin sabawa da makarantar, kuma hakan ne zesa ya fahimci cewa ALMAJIRANCI aka kawoshi.

Jinjina kai Malan yayi yace maganarki haka take Zaliha, nima nayi wannan tunanin, Allah ya kaimu gobe ki hado mashi kayanshi kawai na hadashi da wasu yaran. Zaliha tace ga jakar kayan sawarshi can.

Sabulan kuma zan saka mashi guda daya sauran kuma zanyi amfani dasu, kasan kona saka mashi abanza za'a sace mashi. Malan yace ai babu laifi, gara yaje yasan zafin nema zerika tattalawa. Kawo mani abincina naje muyi sallah dana dawo zanci.

**** ****

Washe gari bayan sun gama karatu Malan yakira Shattima yabashi kayanshi yace daga yau acikin sauran yara zerika kwana, kuma yaje yarika nemo abinda zeci.

Jakarshi ya dauka yana kuka ya nufi wajen su Nazeeru. Hannunshi Nazeeru ya kamo yana lallashinshi, Anas ne ya dauki jakarshi ya kai mashi inda suke aje nasu.

Haka suka kamashi suka tafi Bara tare. Nazeeru yace wai Anas meyasa jiya kabi su Hamza kukaje wajen wancan mutumin na bayan layi Kasanfa  kayan da yake hadawa basu da kyau?

Rannan naji wasu suna fadin da yaga 'yansanda yayi saurin boye kayanshi. Anas yace amma kuma ai na samo naira dari, kuma bansha wata rana da wahala ba, acikin shago ne muke hadawa, gashi kai abinci ma roba daya kawai ka samo.

Kai kullum bazaka dage kanemi kudi ba gashi omon wanki ma yana maka wahala. Nazeeru yace kasanfa babu kyau mutum ya samu kudi ta hanya marar kyau. Malaminmu na islamiya yace gara mutum ya kwana da yunwa da yaci haram.

Dariya Anas yayi yace nide kadena wannan maganar kawai muje munemo abinci yunwa nakeji. Nazeeru yace towai menene yake baku kuna hada mashi? Anas yace nima bansan ko meye ba, wani abune baki muke nadewa a farar takarda.

Nazeeru yace kila maganin basur ne shima ai baki ne. Anas yace kila ba. Nazeeru yace  inde wannan ne ai ba komai, amma meyasa yake boyewa idan yaga 'yansanda? Malan na garinmu yace duk abinda mutum baze iya yinsa agaban mutane ba to abu marar kyau ne. Anas yace nide muje tunda na samu kudi ai shikenan.

Kaima idan zakaje anjima se mutafi. Nazeeru yace gaskiya bazanje ba, zan kara komawa naga kozan samu aiki a wani gida. Anas yace tunda kafison aikatau aishikenan, gashi ka kara jawo mana Shattima. Nazeeru yace dan Allah mutafi dashi kaji? Anas yace shikenan mutafi.

**** ****

Tun daga wannan rana su Nazeeru suka zama su 3, sosai yake tausayin Shattima, duk da ba wani girmanshi yayi ba amma yafishi jikin girma, kuma Nazeeru yana da matukar wayau da nutsuwa, Anas kuma akwai wayau sosai, shiyasa Shattima ya koma kamar kaninsu.

Duk abinda suka samo tare sukeci. Idan lokacin tafiya aikin su Anas yayi haka yake bin abokan tafiyarshi yabar su Nazeeru da Shattima sutafi yin Bara domin su samo masu abincin dare shikuma idan yasamo kudi dasu suke amfani wajen siyen abubuwan bukatarsu.

Kwata kwata Malan yadena sakarma Shattima fuska, yanda yakema sauran yaranshi haka yake mashi, shima Shattima ganin Nazeeru yana kula dashi yasa ko zauren Malan be kara shiga ba.

Idan yaganshi ma boyewa yakeyi, gashi idan beyi karatu ba Malan dukanshi yakeyi sosai. Jikinshi duk sahun bulala ne. Ganin irin dukan da Malan yake mashi ne yasa Nazeeru ya fara koyama Shattima karatu.

Zaune Nazeeru da Shattima suke suna fira dan Anas yabi abokan tafiyarshi, wasu ALMAJIRAI ne sukazo suna tsokanar Nazeeru, ko kallonsu Nazeeru beyi ba, wani ne yasa kafa yayi kwallo da robar Nazeeru.

Shattima yace dan Allah kuyi hakuri. Dayan ne yakamo Nazeeru yana fadin kai dan Ubanka jiya nace ka zuba mani abinci shine kayi saurin shigewa wajen Sayyadi ko? Nazeeru yace nide ka sakeni.

Kawai na samo abinci na shine zakace na baka, wallahi ka sakeni kona fadama Sayyadi. Dunkule hannu yayi ya kaimashi naushi, ihu Shattima yasa da sauri ya saki Nazeeru suka ruga suna dariya.

Sayyadi yana zuwa yace Nazeeru meyafaru? Cikin kuka ya fada mashi abinda yafaru. Sayyadi yace kayi hakuri, kaima karika dagewa kana ramawa idan wani ya bigeka, kasan kowa 'yancin kanshi yake nema anan.

Kamashi yayi yace muje ka wanke bakinka kada ka kara kulasu. Lokacin da Anas yadawo Nazeeru ya fada mashi abinda akayi mashi. Anas yace wallahi sena rama maka, Nazeeru yace ka kyaleshi sunfimu girma baza mu iya masu komai ba.

Anas yace kaide ka barni kawai ko aboye ne sena rama maka. Nazeeru yace nagode.

**** ****

Zaune Hajara take a tsakar gida tana tsefe ma diyarta kitso, megidanta ne yayi sallama yashigo, murmushi tayi tana fadin Baban Fadila sannu da zuwa. Zama yayi yace yauwa Maman Fadila sannu da aiki, tsifa akeyi? Fadila tace sannu da zuwa Baba.

Yace yauwa sannu Fadila ya makaranta? Tace lafiya lau. Tashi Hajara tayi ta kawo mashi abincinshi da ruwansha. Budewa yayi ya faraci suna fira. Muryar wani karamin yaro sukaji yana Bara maganar ma bata fitowa sosai saboda be iya ba.

Tsaki Hajara taja tana fadin wallahi wadannan Mabarantan sun fara isata, inbanda rashin sanin darajar haihuwa surika turo kananan yara suna bara. Yanzu dan Allah kalli wannan yaron, maganar kirki ma be iyaba amma wai aka turoshi bara.

Baban Fadila yace Allah sarki, kaizo nan. Shigowa yaron yayi da kwano a hannunshi. Kallonshi yayi yace ina Mamanka? Yaron yace tana can batada lafiya. Kwallace ta cika ma Baban Fadila ido.

Karbar kwanonshi yayi ya zuba mashi rabin abincinshi yace karba kaje ka kai mata. Hajara tace lallai Baban Fadila bakasan halin iyayen wadannan yaran ba. Wallahi idan ka bincika lafiyarta kalau.

Shekaran jiya Maman Ahmad take bani labarin wata yarinya taje karama da ita tana kuka wai Mamanta bata da lafiya kuma yunwa takeji. Haka ta dauki abinci ta bata, yarinyar tana fita kamar ance ta leka ta hango wasu mata sun boye suna jiranta ta fito.

Kasan Maman Ahmad bata barin seta kwana, aiko tashiga kwalama yarinyar kira, ai da gudu ta isa wajen matan, tana zuwa suka hada kayansu suka bar wajen. Tun daga ranar ganin Maman Ahmad ta ganesu basu kara zuwa bara gidanta ba.

Tunda naga wanna yaron nasan cewar karya yakeyi. Baban Fadila yace kai amma sun cuci kansu, taya zasu bar yaro kamar wannan yarika shiga bara, shin sun san akwai mace agidan ma ko babu haka kawai suka turoshi? Gaskiya wannan ba dabi'a me kyau bace.

Hajara tace shiyasa wallahi bana basu sadaka, gara na bama Almajiri abinci dana basu, saboda idan ka bincika sunada kwari amma suke fitowa bara saboda mutuwar zuciya. Shiko Almajiri ba'a gaban iyayenshi yake ba.

Baban Fadila yace to Allah ya kyauta, amma wannan ba hanyar dazata bulle masu bace suka dauko, domin wannan duniyar abun tsoroce.  Amma kada ki gajiya dan kin bama Almajiri sadakar abinci saboda temako ne.

Kuma duk wanda kaciyar alokacinda yakejin yunwa zaka samu lada me yawa, suma yaran ba laifinsu bane. Masu laifi sune Iyayensu, kuma kowane hali suka shiga sune zasu dauki alhakin . Hajara tace Allah ya kyauta, bara na karo maka abincin. Yace a'a kibarshi wannan ma ya isheni.

Yaron Barira yana zuwa suka amshi abicin suna farin ciki. Larai tace kaga yaron kirki irin albarka, kullum haka zaka rika fada idan kaje bara kaji? Kai ya daga mata. Barira tace naga Balki ta dade kode bata samu bane.

Larai tace aikin san yarinyar tawa akwai zafin nema, gashi akwaita da kawo abinci me dadi, kina ganin wani lokacin hada nama take kawowa, gaskiya mutanan gidan can duk da suna da kudi amma suna bata sadaka duk sanda taje bara.

Barira tace gaskiya kam Balki tana kawo medadi, semu kara jiranta ta zo mu canza unguwa kuma. Yarinyar da aka kira Balki ce ta fito daga wani gida me bakin gate se gyara daurin zani take tana washe baki. Hannunta rike da kwanon abinci hada nama.

Megadin gidan ne yadan leko yana washe baki yace maza kitafi kada wani yaganki, gobe ma idan kikazo zankara baki abinci me yawa kinji? Amma kada ki fadama kowa. Dariya Balki tayi wadda bazata wuce shekara 11 ba.

Tana zuwa Larai ta rungumeta tana dariya, Barira tace gaskiya yau Balki kinyi kasuwa, haka akeso kuruka dagewa kunji? Kai ta daga tana ta saka hannu cikin zani tana ya mutse fuska. Larai tace yunwa ko? Kutashi mucanza waje se muzauna muci, idan muka gama se akara nemowa.

Abinda basu sani ba shine gidan da Balki take zuwa bara ko mutanan gidan basu san tana zuwa ba, ada da taje megadin yake bata abinci idan yayi saura, daga baya kuma yafara janta dakinshi, haka zesa tayi ta mashi wasa da mazankutarshi harseya gamsu sannan.

Idan tagama yakawo abinci yabata, wani lokacin ma nashi yake bata duka seyace ma mutanan gidan ansace ko ya zube, ko kuma yasa kudinshi yasayi wani. Ayau datazo bayan tagama mashi abinda take mashi shima yafara wasa da ita,hakan yasa taje take ya mutsa fuska saboda zafin da takeji.

Kowa yasan Idi megadi a kauyensu dake Kanda yasan dan iska ne, yaran gidan ma saboda sunada wayau yasa ya hadiye zalamarshi, amma har masu talla be kyale ba, sede acikin gidan babu wanda yasan abinda yakeyi, kasancewar irin gidan nan ne da basu cika fitowa waje ba.

**** ****

Wata motace ta iso bakin gate din wani babban gida tana ta horn amma ba'a bude ba. Da sauri megadin yafito daga bandaki jikinshi yana rawa yaje ya bude. Bayan motar tashiga gate din kafin megadin ya kulle Nazeeru da Shattima sukayi saurin shiga.

Sam megadin be kula dasu ba, kasancewarshi ya manyanta hakan yasa baya aiki da sauri. Murya suka bude suka fara Bara, agigice megadin yajuyo jin muryar Almajirai acikin gidan.

Wani babban mutumi ne yafito daga cikin motar fuskarshi a daure, fitowarshi tayi dede da fitowar matarshi da wata budurwa, suma jin sautin bara ne yasa suka fito. Nazeeru da yayi saurin kama Shattima dan ya tsorata da yanayin fuskar mutumin ganin ya nufosu.

Saurin juyawa Nazeeru yayi tare da kama Shattima dan gaba daya tsoro ya kamashi. Tsawa Alhajin ya daka masu hakan yasa suka tsaya. Karasowa yayi kusa dasu, ko ganin girman megadin beyi ba ya rufeshi da fada.

Inda sabo megadin ya saba da masifar megidanshi, saboda babu abinda ya tsana irin ayi mashi bara koda akofar gidanshi ne, se gashi yau har cikin gida aka shigo. Alhaji yace haba Malan Abu, so nawa zan fada maka banason Mabarata surika shigo mani gida? Ko harabar gidannan banaso narika ganinsu amma yau har cikin gida zaka barsu su shigo.

Cikin rawar murya megadin yace kayi hakuri yallabai wallahi banga lokacin da suka shigo bane, kuma da alama wadannan bakine ayi hakuri baza'a sake ba. Hajiyar ce tace kaima de Malan Abu, wannan aikin yafara fin karfinka anyi anyi da kai ka hakura a samu wani saboda bakada lafiya sosai ga jikin girma.

Risnawa megadin yayi yace ayi hakuri Hajiya ina samu da wannan aikin idan na barshi zanshiga damuwa. Tsaki yarinyar tayi tace kai dalla kufita kubar gidannan, idan kuka kara zuwa ko kofar gidan nan ne senasa an zaneku.

Ubanwa yace Iyayenku basu rikeku a wajensu ba zasu turo mana ku kurika hanamu sakewa, kalleku, ya kamata ace kuna gaban iyayenku amma saboda basu san darajarku ba ko wayon kirki bakudashi amma suka kawoku ALMAJIRANCI.

Cikin tsawa Alhajin yace kubace mani daga gida, wannan gidan ba irin gidajen da kuka saba shiga bane, idan na kara ganinku anan senasa an kulle ku, kunci sa'a ma bakuda wayau da sena zaneku sannan zakufita.

Cikin kuka suka bar gidan. Seda Alhaji yakara jama megadi kunne ya kuma tabbatar mashi idan yakara ganin Mabarata a harabar gidanshi abakin aikinshi. Megadi yace insha Allah baza'a kara ba. Alhaji yace ai laifinka ne.

Kodan kana ganinsu irinka shiyasa baka iya dukansu, nafiso na samu megadin da zerika zama a wajen gida da katuwar bulala duk wanda yagani ya rabi katangar gidana yayi mashi dukan mutuwa, gobe idan akace yadawo baze kara zuwa ba.

Amma naga kai kana tausayinsu kila kaima cikin 'Ya'yanka akwai wadanda ka kai ALMAJIRANCI a wani waje ko? Dukar da kai Megadi yayi sosai ranshi ya baci da maganganun Alhaji, duk da ya saba da jin magana marar dadi agidan amma ayau ranshi ya baci.

Juyawa Alhaji yayi ya mikama Hajiya jakarshi suka shige ciki suna kumfan baki. Zama Megadin yayi ya buga tagumi. Da ace idan yabar gidan nan ze samu wani aikin da tuni ya dade da barinshi.

Shi kanshi yasan ya manyanta idan yabar wannan aikin da kyar wani ze daukeshi aikin gadin saboda mutane basa son tsoho, kuma shi yanzu yanajin dadin aikin gidan nan, saboda bude gate da rufewa kadai yakeyi.

Gashi yana samun kudinshi akan lokaci, kuma yana cin abinci ya koshi shiyasa yake hakuri da duk abinda ake mashi dan mutanan gidan basa girmamashi.

Su Nazeeru da Shattima kuwa suna fita suka saka gudu, basu tsaya ko'ina ba seda sukayi nesa da gidan sosai, kasan wata bishiya suka zauna, Nazeeru ya kifa kanshi saman kafarshi yasaki wani irin kuka. Duk da beda shekaru masu yawa amma yasan hantara da wulakanci.

Dukawa Shattima yayi yana bashi hakuri. Sosai Nazeeru yaji haushin abinda akayi masu.

***** *****

Alhaji Bashir wani hamshakin me kudi ne, yana zaune a cikin garin Daura, inda yake zaune a unguwar Fegi shida Matarshi me suna Hajiya Zinatu, da yaransu 3. Babbar ciki itace Kausar, ta gama Danfodio sokoto.

Se kannanta Baffa da Nafisa, Baffa yana F.G.C Daura SS1 sede yace shi boarding yakeso hakan yasa aka barshi, amma Nafisa Day takeyi inda take JSS 2. Alhaji Bashir mutum ne me masifar son iyalanshi, sam baya son talaka hakan yasa baya shiri da Mabarata.

Almajiran da suke kusa da su babu wanda besan halinshi ba, hakan yasa basa zuwa gidanshi Bara, ayauma Nazeeru da Shattima yawo ne ya kaisu unguwar tsautsayi yasa suka shiga.

Halinshi daya da Matarshi da Kausar hakan yasa suke zaune lafiya, sam Alhaji beda temako, idan kaga ya bada sadaka to Ramadan ne yazo, sam beda tausayin nakasa dashi.

Yana matukar son kudinshi, dalilin da yasa yake dagama Megadinshi kafa saboda sun dade dashi, a kalla sunyi shekaru 15 tare hakan yasa yake kyaleshi da tuni ya canza wani.

Duk ranar da yadawo ya samu Mabarata a kofar gidanshi duk mutanan unguwar se sunjishi, haka kuma Megadi ya shiga 3 aranar. Hajiya Zinatu ma bata kaunar talaka, shiyasa ko sadaka itama bata badawa.

Da su bada sadaka gara abinci ya lalace azubar, meyi masu aiki kanta idan kaga ta tafi da abinci gida to wanda yafara lalacewa ne,  dan Hajiya akwaita da son abin duniya, da ka ganta kasan bata gaji arziki ba.

Kullum cikin kididdige abincin da me aiki zata dafa take, sam bata bari adafa abinci da yawa, wani lokacin ma sede me aikin ta kankare kanzo ta kaima yaranta domin dede wanda zataci ake bata. Da Hajiya taga abincin yana kanzo seta hauta da fada tana fadin tana barin abinci yana kanzo idan bata gyaraba zata sake wata.

Haka me aikinta take zaman hakuri da ita, saboda tasan samun aiki yanzu yana wahala, dadinta daya tana samun albashinta akan lokaci, kuma abinci ana cika mata robar datake ci.

Sede wulakanci kala kala tana ganinshi. Nafisa ce kawai take darajasu ita da Baffa, amma Kausar babu sauki, Allah yayita da jin kai.

Wannan shine labarin gidan Alhaji Bashir.

Bayan Nazeeru yagama kukanshi yakama Shattima yace mutafi makaranta kaga munzo anyi mana fada kuma yace ze zanemu, bazamu kara zuwa bara agida me kyau ba. Shattima yace gaskiya bazamu kara zuwa gidan nan ba. Nazeeru yace ai kuma Allah ze saka mana.

Shattima yace nide gida zan koma kaga Malan baya kula dani kamar yanda Baba yace. Nazeeru yace kayi hakuri Anas yace duk wanda yazo guduwa aka kamashi dukanshi akeyi.

Shattima yace to kai se yaushe zakaje wajen Babanka? Nazeeru yace aini Babana da Mamana duk an rufesu arami, kuma garinmu akwai nisa bazan iya zuwa ba. Amma Malan yace inzauna anan wata rana zan zama Babba. Kuma nasan Abba na binni wata rana zezo wajena.

Shattima yace idan kazama Babba nima zaka maidani gida ko? Nazeeru yace sosai ma, kuma nima har gidanku zanje. Murmushi Shattima yayi yace nagode. Nazeeru yace mutafi nasan Anas yadawo yana jiranmu.

Lokacin da Anas yadawo ya samu dari biyu, sosai sukayi murna dama sunaso su sayi sabulun wanka dana wanki, anan Nazeeru ya bama Anas labarin abinda akayi masu.

Anas yace kuyi hakuri kada ku kara zuwa gidan, kuma Allah ze saka maku. Abincin da suka samo suka hauci, sede beda yawa dan Shattima ne kadai ya samo bara, haka sukaci suka sha ruwa dan yanzu sun saba da yunwa, komin kadan din abinci idan sukaci haka suke hakura.

Haka rayuwarsu tacigaba da tafiya kullum Nazeeru yana kokarin neman gidan aiki amma saboda beda girma sosai yasa har yanzu ba'a daukeshi ba, Anas kuwa wajen wannan mutumin suke zuwa suna aiki ana biyansu.

Haka suke su 3, kowa ya sansu a makarantar, duk inda kaga Nazeeru tare da Shattima zaka ganshi, haka ma Anas sede idan yana wajen aiki, duk abinda wani ya samo baya cinyewa seya jira sauran, wani lokacin idan abincin kadan ne haka suke hakura su barma Shattima ya cinye.

Malan kuwa kwata kwata ya manta da wata amana da abokinshi ya bashi na Shattima, gaba daya kudin da aka bashi dubu biyar ya cinyesu ko naira be bama Shattima ba.

Yauma kamar kullum tunda suka gama sallar asuba gari ya fara haske Malan da Sayyadi suka tasa ALMAJIRAN zuwa gonar Malan zasuyi mashi cira, ko abinci babu wanda yaci haka suka tafi.

Dama duk lokacin da zasuje gona to aranar ko karatun safe basayi. Bayan sunje gonar kowa yafara aiki, kiraruwan da suke kwashewa haka suke dauresu waje daya saboda gidan Malan za'a kaisu.

Waje Anas ya samu ya kwanta ya rike ciki se rufe ido yakeyi, Sayyadi ne yazo da bulala a hannunshi yana fadin kai meyasameka? Da kyar Anas ya bude ido hada kukan karya yace cikina yake ciwo.

Nazeeru da Shattima ne suka karaso da sauri wajen ganin Anas akwance. Malan ne ya iso yana fadin Sayyadi lafiya? Sayyadi yace wai wannan yaron ne cikinshi yake ciwo.

Malan yace karya yakeyi, ai na ganoshi, duk lokacin dana sa su aiki haka yake cewa beda lafiya, kai Anas mike. Tashi Anas yayi da kyar yana goge idonshi. Malan yace wuce kaje kucigaba da aiki nasan karya kakeyi.

Cikin kuka Anas yace Allah Malan cikina yake ciwo. Shiru Malan yayi sannan yace shikenan, kazauna agama se muje na baka rubutu. Komawa yayi ya kwanta ya rufe fuskarshi da hannu yana murmushi.

Malan yace ku kuma me kuke jira? Saurin juyawa sukayi. Shattima kamar zeyi kuka yace Nazeeru yunwa nakeji. Nazeeru yace kayi hakuri kaga Malan ya zane wancan saboda ya zauna yace yunwa yakeji.

Kwallace ta zubo a idon Shattima yace nide gaskiya tafiya zanyi idan nasamo Bara sena aje maku kaga Anas shima beda lafiya. Juyawa Nazeeru yayi ganin kowa yana aiki hankalin Malan yana wajen Sayyadi suna magana.

Kallon Shattima yayi yace zaka iya gane gida ko? Kai Shattima ya daga. Nazeeru yace kayi sauri katafi, idan Malan ya tambayeka zance kaje kayi fitsari. Da gudu Shattima yabar wajen, seda ya bace sannan Nazeeru yacigaba da aiki.

Sosai Nazeeru yagaji, dan tunda yazo ba'a taba zuwa gona dashi ba se yau, duk yaji ciwo a hannunshi, bayan angama ya zauna yana ta kuka. Malan ne yace yauwa gaba dayanku ku taru.

Seda Sayyadi yagama kirgasu sannan yace ma Malan babu yaro daya. Malan yace wanene? Sayyadi yace Malan dan wajen abokinka ne. Malan yace Shattima ko? Kai Nazeeru zonan.

Ina Shattima yake? Nazeeru yace yaje yayi fitsari. Bulala Malan ya zuba mashi seda ya zube kasa saboda zafi. Malan yace ni zakayima karya? Duk inda yaje kaine ka sashi yaje, ai duk makarantar nan yafi jin maganar ka da kowa.

Wato kana so ka koya mashi halin banza ko? Dama tsintattar mage ai bata mage, duk yaron daka gani anan iyayanshi ne suka kawoshi, amma kai daga sama kazo haka nan naji tausayinka na daukeka saboda banaso kaje ka fada hannun banza, segashi kai kuma kanaso ka lalata mani yara.

Bazaka fada mani gaskiya ba sena koreka daga makaranta ta? Cikin kuka Nazeeru yace nine nace yaje ya samo abinci saboda yace yana jin yunwa kuma nasan bazaka barshi yatafi ba. 

Malan yace lallai kam wuyanka ya isa yanka, nan gaba bansan yanda zaka zama ba, gara tun yanzu kafin ka girma na koya maka hankali. Sayyadi, ku wuce mutafi idan munje zan fadi irin hukuncin da za'ayi mashi.

Sosai hankalin Nazeeru da Anas yatashi, haka suka tafi sauran Almajiran se dariya sukeyima Nazeeru. Anas ne ya matso kusa dashi yace Nazeeru dan Allah ka gudu kada kabari ka koma wallahi Malan zaneka zeyi.

Nazeeru yace Anas idan natafi bansan garinmu ba, kuma kada barayi su saceni, gashi banaso natafi na barku, kaga shima Shattima nasan se Malan ya dukeshi, kawai muje idan ya dukeni ai Allah ze saka mani ko? Anas yace emana.

Bayan sun koma gida haka Malan ya tara yaranshi aka saka Nazeeru da Shattima a gaba, Sayyadi Malan yasa yayi masu bulala, Shattima bulala biyar akayi mashi, Nazeeru kuwa bulala goma, kuma masu zafi.

Anas se kuka yakeyi, sauran yara kuwa se dariya suke masu, bayan angama Malan yace kai Shattima tashi katafi, nasan baka da laifi, Sayyadi, adauki Nazeeru akaishi dakin horo kada afiddoshi seda dare.

Saboda kana sabon zuwa ne yasa bazaka kwana ba, gobe ma idan muka fita aiki ka kara cema wani yatafi. Kuka sosai su Anas sukeyi, Nazeeru kuwa da kyar ya iya tashi duk jikinshi ya fashe, se kuka yakeyi.

Haka aka tafi dashi, Malan yace kowa yatafi ya yo bara. Waje Anas da Shattima suka samu suka zauna suna kuka. Shattima yace nide zan koma wajen Mama. Anas yace idan Malan ya kamaka dukan daze maka seyafi na Nazeeru, kuma idan aka kulleka sekayi kwana 3 kafin kafito.

Cikin kuka Shattima yace to ai ni yunwa nakeji. Anas yace tashi muje musiyo koko idan mukasha semu ragema Nazeeru kadena kuka.

***** *****

  Alhaji Nafi'u ne kanin Mahaifin Nazeeru zaune a falo ya tasa abinci agaba ya buga tagumi yana tunani, matarshi ce tashigo falon, waje ta samu tazauna tana fadin Alhaji lafiya wannan tagumi haka? Ajiyar zuciya yasaki tare da goge zufar data zubo mashi.

Girgiza kai yayi yace dole nayi tagumi Hajiya, nayarda da mutuwa kuma nasan duk me rai mamaci ne, amma nakasa mantawa da mutuwar su Yaya, yau kwana 3 kenan kullum senayi mafarkin Nazeeru.

Kuma shi kadai nake mafarki, yanayin da nake ganinshi aciki marar kyau ne, sede mafarkin danayi jiya yafi na kullum, zaune naganshi yana ta kuka, yana ganina yazo ya rungumeni yana fadin intafi dashi yunwa yakeji.

Wai baya samun abinci a inda yake zaune. Lokacin dana kamo hannunshi zamu tafi kawai sena farka. Anya Hajiya Nazeeru ya mutu kuwa? Idan ya mutu meyasa nake mafarkinshi banayin nasu Yaya? Hajiya tace haba Alhaji, taya zaka rika irin wannan maganar.

Kasanfa duk wanda ya mutu yariga da ya mutu, kawai saboda ka saka Nazeeru aranka ne yasa kake yawan mafarkinshi, addu'a kawai zamucigaba da yimasu amma wannan damuwar bazata amfaneka da komai ba.

Alhaji yace haka ne Hajiya, amma ina mamakin wannan mafarki. Shikenan Allah yajikan Yaya da Iyalanshi. Tace amin, kaci abincinka kada ka makara office.

**** ****

Wahidi, Sadaka, Almajiri bara iya, koda kanzo ne, kome wari ne Iyaya, wahi............. Kai dalla ka rufe mana baki, wane irin iskanci ne kawai mutane suna hutawa zakazo ka hanasu sakat, da ban fito ba kilama shiga kitchen din zakayi.

Shegu marasa tarbiya haka kawai Iyayenku suna can suna hutawa kunzo nan kuna damun mu. Hajara ce take ta masifa jin Almajiri yana bara suna kwance suna hutawa. Megidan ne yafito yana fadin haba Hajara, kai yaron Malan jeka yi hakuri.

Juyawa Almajirin yayi yafita, kallonta yayi tana ta huci yace haba Hajara, kalli dan karamin yaron da kike ma masifa, suma fa ALMAJIRAN NAN'YA'YA NE, ba'ace dole kibasu sadaka ba, amma magana medadi ma ai sadaka ce.

Kada kimanta wata rana kema kina amfanuwa dasu, so nawa ina samunki kina aikensu siyen wani abu ko kai markade? Amma duk da haka zaki samu karamin yaro kirika zaginshi haka. Suma fa ba laifinsu bane.

Iyayensu sune masu laifi, da suna zuwa suga yanda 'Ya'Yansu suke rayuwa babu wani Uban daze bar danshi, domin aganinsu karatu suka turosu, sede basa kare masu hakkinsu yanda yakamata.

Yanzu ina amfanin wannan zagi da hantara da kikayi mashi? Kada kimanta yau ko yaron da besan komai ba yasan me kyautata mashi, ina guje maki ranar da zakiyi dana sani akan wannan halin naki.

Ba tunyau nake fada maki haka ba amma kin kasa ganewa. Idan Almajiri yayi bara idan ma bazaki iya cemashi yayi hakuri ba, kiyi shiru ki kyaleshi da kanshi ze gaji yatafi, acikin Yaran nan fa bakisan bakin wani ba, kuma kowa da kika ganshi akwai baiwar da Allah yayi mashi.

 Tsaki Hajara taja tana fadin yanzu saboda Almajiri zaka rufeni da fada? Murmushi yayi yace niba fada nayi maki ba.

Kawai gaskiyace na fada maki amatsayina na mijinki. Hajara tace to naji, amma daga yau kulle gidan zanrikayi danni wallahi bazan tsaya karar da miyan bakina wajen bama Almajiri hakuri ba.

Girgiza kai yayi yana murmushi yace Allah ya kyauta, ni nashirya fita zanyi. Murmushi tayi tace adawo lafiya.

Zaune sauran Almajiran suke saman dakalin gidan Hajara, Almajirin yana zuwa wani yace Ado ya naga ka dade? Wanda aka kira da Ado yace wallahi wannan matar tacika fada, se zagina takeyi.

Dariya sukasa wani yace da zaka je gidan ba seda nace kada kaje ba bata bada sadaka kace se kaje. Ado yace ai se Allah ya saka mani tunda banyi mata komai ba take zagina. Kutashi mutafi ankusa shiga karatu.

 Wani yace ka kyaleta zata leko neman dan aike wallahi bazamu kara zuwa ba. Tunda bata ba da sadaka seta aiki mutum, Ado yace idan diyarta tadawo daga makaranta nima sena zageta. Dariya suka samashi suka tashi suka tafi.

Barira ce da Larai se yaransu zaune a kasan wata bishiya, Balki tana kwance a kafar Larai. Barira tace wai ni Larai kin duba abinda yake damun Balki kuwa? Larai tace kinsan halin Balki batason wanke hannu idan taci abinci, yanzu haka tsarki taje tayi hannunta da yaji.

Barira tace gaskiya baki kyauta ba Balki, kinga gashinan se zafi kikeji. Dago kai Balki tayi tace Allah ina wanke hannuna. Barira tace to meyafaru da wajen? Larai tace kema de da neman magana, kamar bakisan halin Balki da shegiyar karya ba.

Koma me tasaka ai ita zataji zafin. Tunda yanzu zafin yayi sauki kutashi kuje ku samo mana abinda zamuci. Tashi Balki tayi tana ware kafafuwa, Barira tace aifa, ciwo yazo ga ma iya.

Kai Auta tashi kaje wancan gidan idan kaje kace Mamanka bata da lafiya yunwa kakeji amma kada kaje gidan jiya kaji? Kai yadaga mata. Larai tace Barira tashi ga Alhajin nan yaude munci sa'a yafito da kafarshi gashi can ma ya zauna a kofar gida.

Saurin tashi Barira tayi tace lallai yau zamu samu kudi, dan naga alama mabarata basa zuwa gidanshi saboda kullum a mota yake fitowa kuma kullum gidan a kulle. Balki kama Auta ki rakashi idan yashiga sekije kema kiyo Barar.

Balki tace nide bazan kara zuwa wancan gidan ba, dungureta Larai tayi tace kaji shegiya 'yar bakin ciki, duk cikin gidajen da kike zuwa ki fada mani gidan da ake baki abinci me dadi da nama kamar wancan gidan? Saboda bakin ciki kuma sekice bazaki kara zuwa ba.

Barira tace yimata ahankali Larai, Balki kije kinji, kinga nima Aina'u Babanta ya dauketa ya kaima Yayarshi wai bayaso ina zuwa da ita kinga ai da kinsamu kawar zuwa Bara. Balki tace to zanje, amma ai bayanzu ba se anjima.

Larai tace kede kika sani idan baki samo abinci ba yau bazakici komai ba, kuma daga yau bazan kara zuwa dake ba. Barira tace shikenan tunda tace se anjima zataje, kila tasan dede lokacin da ake bata abincin ai.

Kama hannun Auta idan yaje seki jirashi yafito muma zamuje wancan gidan idan kun dawo ku zauna anan. Tashi sukayi suka nufi wajen Alhajin da suka hango yafito kofar gida, suna tafe suna addu'ar samun nasara.

Har tuntube Larai takeyi wajen sauri ganin Alhaji ya mike yana shirin shiga gida, hada gudu suka hada wajen isa wajenshi, kafin su isa Larai ta lankwashe kafa ta makale hannunta tare da rufe idonta ta kama hannun Barira tana dangyashi.

Dama haka suke duk lokacin da zasuje bara da kansu wajen masu kudi. Suna zuwa Barira tafara abamu saboda Allah da Annabi, sadaka bayin Allah, abada kalilan asamu kasiran. Saurin juyowa Alhaji Bashir yayi ya kashe wayar da yakeyi.

Malan Abu megadi da yazo fitowa yayi saurin komawa ya labe jikin kofa ganin abinda yake faruwa. Hamdala yayi da Allah yasa baya waje Mabaratan suka zo, kuma agaban Alhaji ma suka zo. Barira ta bude baki zata kara magana kenan Alhaji ya daka masu wata tsawa.

Ba shiri Larai tayi saurin bude ido, da sauri ta kara rufe idon gudun kada ya ganosu. Cikin masifa Alhaji yace dalla Malama ki rufe mana baki, taya zakuzo kurika damun mutane, Kallarki, ko kunya bakiji ba ace kamar kina bara.

Ya kamata ace kina can kina aikin karfi amma saboda mutuwar zuciya zaki dauko wata musaka kina neman kudi da ita, idan ita bazata iya aikin karfi ba meze hana kibarta gida ke kije kiyi aikin kirika sama maku abinda zakuci mana.

Kawai bakusan yanda mutum yasha wahala ya tara kudinshi ba haka kawai da rana tsaka kurika bin gidajen mutane kuna damunsu, wallahi dukiyata ba saboda Mabarata na tara taba, yanda nasha wahala na tara dagani se iyalai na zamuci.

Idan kinga wani yaci kudina to aikin karfi yayi mani sena biyashi lada, amma haka kawai bazan rika bama kattan banza kudina ba. Kuma wallahi daga yau idan kuka kara zuwa kofar gidan nan sena sa an daureku.

Ku bace mani daga kofar gida, masu matattar zuciya kawai, ai duniya babu talaka se rago, duk wanda kaga yana bara to be nema bane, haka zakuzo  a asara ku kare a wahala batare da kun mori rayuwarku ba.

To yanzu ko wanda yake a nade idan yana da zuciyar nema wallahi bazeje yana Bara ba, idan baze iya aikin masu kafa ba ai akwai aikin zaune. Dan haka kutafi kubani waje. Cikin gida yashige yana masifa, da sauri Malan Abu yashige dakinshi.

Bude ido Larai tayi jiki a sanyaye suka juya suka bar kofar gidan, Barira tace ikon Allah, yau mun hadu da gamonmu, ashe dama wannan mutumin beda kirki? Haba, shiyasa kafin kaga Almajirai a kofar gidanshi da aiki.

Muma tsautsayi ne ya kawo mu. Larai tace aini bani ma da bakin magana, idan zuciyarshi tana aiki ina ruwanshi da mutuwar tamu, kaji mani mutumi da karfin hali. Kowane aiki mutum zeyi ai yaji ze iya ne.

Barar ma ai iya wace, wani yayi mana yaga idan ze dace, haka kawai dan munje nema wajenka zaka rufemu da fada kamar wasu 'Ya'yanka. Kinsan Allah dande gidanshi mukaje, kuma inajin tsoro kada yasa akullemu amma kinsan bana barin seta kwana.

Dariya Barira tasa tace kinji ki da karfin hali, kome yayi mana ai mune muka kai kanmu, da bamuje ba zezo har inda muke yayi mana ne? Ai abinda yafada gaskiya ne, wallahi ni naji Bara ma tafitar mani arai.

Haka kawai saboda abun duniya arika wulakanta mu, lokacin da nake zuwa masissika ina aikin karfi mutane har kwantar da kai suke akan nazo nayi masu sissika, kuma idan nagama haka zasu biyani da gero.

Meyasa babu wanda yake wulakantani alokacin? Saboda banje nayi 'yar murya ba, amma yau danaje nema wajen wani gashinan nasamu rabon zagi, a duniyar nan yanzu waye ze zageni tunda banida iyaye? Amma gashi katon Allah ya zagemu tass.

Tabe baki Larai tayi tace ke dama Barira haka kike, kincika tsoro, dama ai tun jiya da naga Lantana tazo kun dade kuna magana nasan akwai abinda ta kintsa maki. Shikenan, idan kikace kinbar Barar nide bazan bari ba.

Ki fada mani idan kikayi sissika ana daukar kudi ana baki? Geron da za'a baki ko saidawa kikayi bazaki samu dari biyu ba, idan kika fara ciwon jiki kudin da kikayi aikin baza su isheki siyen magani ba.

Amma idan Bara kikayi fa? Bakida wani ciwon jiki kuma kici mekyau, kuma kisamu kudinki, aike sheda ce, wata rana har dubu biyu muna samu idan mukaci sa'a. Kinfiso kije arika baki kwaya kinasha kina kashe kanki.

Barira tace haka ne fa, maganarki gaskiyace, shikenan, dan wannan ya zagemu ai wsu zasu bamu, kuma daga yau baza mu kara zuwa gidanshi ba. Murmushi Larai tayi tace, ko kefa, ai dama haka Bara ta gada, wata rana ka samu wata rana kuma ka rasa. Muje gasu Auta can da alama sun samo abinci.

**** *****

Kwance Nazeeru yake yayi kuka harya gaji, bacci ya daukeshi, karar bude kofa ne yasashi saurin tashi yana goge ido. Sayyadi yagani yana fadin Malan yace abudeka amma daga yau kada ka kara, tausayi kabani shiyasa naje na bama Malan hakuri, danshi yaso abarka se zuwa dare sannan abudeka.

Fitowa Nazeeru yayi yana goge kwallar data zubo mashi, jikinshi gaba daya ciwo yake mashi, haka ya nufi wajen da suke zama. Anas yau ko aiki beje ba, yana tare da Shattima, abincin da suka samo haka sukaci suka ragema Nazeeru da sauran kokon da suka siyo.

Suna ganinshi suka kamoshi, lallashinshi sukayi tayi yana kuka. Kokon yafara sha, sanna yaci abinci jikinshi se rawa yakeyi, yana gama ci ya amayar da abinda yaci, ruwa Anas yayi saurin debo mashi yabashi yasha.

Shattima se kuka yakeyi, kwanciya Nazeeru yayi yafara rawar sanyi, Anas yace katashi muje ka kwanta zanje nasiyo maka magani. Shattima ka tsaya awajenshi yanzu zan dawo.

Chemist Anas yaje yace abashi maganin zazzabi, tausayinshi me Chemist din yaji yace baka da lafiya ne? Anas yace abokina ne Malan ya kulleshi tunda safe beci komai ba se yanzu aka fiddoshi yanacin abinci yayi amai kuma jikinshi yana ta rawa kamar yanajin sanyi.

Girgiza kai mutumin yayi yace jeka kamoshi kuzo tare, da gudu Anas yatafi yaje  suka kamo Nazeeru suka kawoshi Chemist. Suna zuwa mutumin ya hada mashi tea, seda ya shanye sannan yakawo magunguna yabashi.

Kallonsu Anas yayi yace yaushe zaku shiga karatu? Anas yace se munyi sallar isha'i. Mutumin yace to kubarshi anan ya kwanta zuwa anjima idan akayi magriba se kuzo kutafi nasan zuwa lokacin zeji sauki Insha Allah.

Anas yace ammade bazaka tafi dashi gidanka ba ko? Murmushi yayi yace kana tsoron kada na sace shi ko? Shikenan idan babu inda xakuje kuzauna daka can waje idan ya farka seku tafi tare.

Anas yace zamujirashi a waje to. Dariya mutumin yasa ganin yaro me wayau, hannun Shattima yakama suka fita waje suka zauna suna wasa. Nazeeru kuwa saman tabarma ya kwanta nan take bacci ya daukeshi.

Fadila ce diyar Hajara ta dawo daga Islamiya tana ta wasa tana tafiya, wani ne yace yauwa Ado ga wannan yarinyar nan ta dawo daga makaranta. Saurin tashi Ado yayi, da gudu yasha gaban Fadila.

Kallonshi tayi cike da tsiwa tace dalla meye haka? Ado yace se naci Ubanki, shegiya, Fadila tace to menayi maka zaka zageni kuma bade Ubana ba. Iccen da yake hannunshi ya kwada mata akai yana fadin dazu Uwarki nima ta zageni.

Ihu Fadila tasa, da gudu Ado yabar wajen yana zuwa suka ruga suna mata dariya, ihu kawai Fadila takeyi. Hajara da take zaune a tsakar gida tafito da gudu jin ihun Fadila, dede lokacin Babanta shima yadawo amashin.

Tana fitowa ta hadu dashi yana kokarin sauka yana kiran Fadila, tana zuwa Hajara tace Uban wa ya bigeki kika kware baki kina kuka? Ba na hanaki yima yara kuka ba, duk wanda ya dokeki kema ki rama.

Idan ya fi karfinki ki cijeshi. Baban Fadila yace dan Allah ya isa haka, ke Fadila me ya faru? Fadila tace ba wasu Almajirai bane banyi masu komai ba daya daga cikinsu yazo yana zagina shine ya kwada mani icce akai ya ruga wai yace ai Mama ta zageshi dazu.

Girgiza kai Baban Fadila yayi yashige gida. Hajara tace suna ina? Fadila tace sun ruga, Hajara tace ki kyalesu ai can ne wajen zamansu wallahi zasu san sun dokeki, zo mu wuce. Zaune ta samu Baban Fadila a tsakar gida.

Zama tayi tana fadin kaga wadannan 'yan iskan Almajiran ko? Wallahi seka dauki mataki akansu ko kuma ka hanasu zama a kusa da gidan nan gaba daya idan ba haka ba wata rana zasu nakasa Fadila.

Murmushi yayi yace saboda su ba 'YA'YA bane ko? Ashe akwai zafi idan aka zagi mutum? Dama ai na fada maki, duk yanda kayima dan wani kaima za'ayi maka. Yanzu haka kawai kinja ma yarinya duka, bataji ba bata gani ba.

Asalima bata gidan lokacin da. abun yafaru amma gashi yanzu sun rama akanta, wannan abun kadai ya isheki kiyi hankali, nan gaba bakisan abinda zasuyi mata ba, idan ke zaki iya kare kanki bazaki iya kareta ba.

Domin kullum tana fita makaranta ko kuma kina aikenta. Ni abu daya ne ya tada mani hankali, yanda har suka iya ramawa akan diyarki, kinga nan gaba bamu san meze faru ba saboda bazamu rike Fadila agida muce bazata fita ba.

Bawai banji haushi ba, tabbas naji haushi, bayan haushi ma zuciyata cike take da tsoro, kuma ba kowa bane ya jawo se ke, dole zan samesu na basu hakuri, amma kema sekin gyara halinki.

Duk yanda mutum yake ba'a rainashi, yanda kike takama Fadila diyarki ce suma suna da Iyaye, dan haka daga yau kada ki kara wulakanta wani Almajiri dan yazo bara gidan nan, idan baki bari dan Allah ba yanzu zaki bari saboda diyarki.

Tashi yayi yashige bandaki domin yin alwalar magriba. Hajara tace rabu dasu, sena rama maki, kuma zasu kara zuwa Bara gidanan wallahi bazan kara basu sadaka ba.

Seda akayi magriba sannan Nazeeru ya farka, sosai yaji dadin jikinshi, su Anas ne suka shigo suna murmushi ganin Nazeeru ya tashi. Me Chemist yace to Anas kaga dan uwanka yatashi ko? Dariya Anas yayi.

Wani magani ya bama Nazeeru yace gobe da safe idan kaci abinci kasha kaji? Nazeeru yace nagode. Mutumin yace kadena laifi kaga yanda Malan yayi maka. Nazeeru yace aide Allah ze saka mani.

Murmushi yayi yace haka ne, amma ka yafe mashi tunda kaine kayi mashi laifi. Nazeeru yace to ba karatu mukazo yiba meyasa zamu rika aikin wahala? Nide a Islamiyar garinmu Malaminmu baya samu komai.

Kullum karatu yake koya mana kuma idan muka gama gida muke tafiya. Girgiza kai mutumin yayi yace ai wannan makarantar ba irin taku bace, meyasa da Babanka ze kawoka nan bakace mashi baka so ba? Kwalla Nazeeru ya goge yace Babana da Mamana naga wasu mutane sun sakasu cikin rami sun rufe su.

Cike da tausayi mutumin yace Allah sarki, Allah yajikansu, kayi hakuri kaji, idan ka dage kayi karatu wata rana kaima zaka zama babba har ka temaki wasu. Nazeeru yace to ai anan bazan samu kudi ba, tunda karatu kawai ake koya mana.

Kuma idan naje nace zanyi aiki ba'a daukata, mu agarinmu idan Almajiri yayi aiki agidan mutane abinci ake bashi kuma wani lokaci hada kudima ana bashi. 

Murmushi yayi yace yanzu kana so karika yin aiki? Kai Nazeeru yadaga, mutumin yace shikenan zan nema maka aiki matata tana da Almajiri da na kai mata kai, amma gobe kuzo idan na samu zan fada maka.

Murmushi Nazeeru yayi yace nagode. Anas yace to kai baka fada mana sunanka ba. Dariya yayi yace sunana Baba Kamal. Nazeeru yace mungode Baba Kamal. Dari biyu ya basu yace. Su sayi wani abu suci.

Godiya sukayi mashi suka tafi, sosai suka bama Baba Kamal tausayi, rufe Chemist dinshi yayi ya nufi gida yana addu'ar Allah yasa makwabcinshi beda Almajiri dan yanaso ya sama ma Nazeeru aiki.

Acikin maganganunshi ya gano yarone me son neman nakanshi shiyasa yaji har cikin ranshi yanaso ya temaka mashi musamman da yaji cewa Iyayenshi sun rasu, gashi yace ada yana zuwa Islamiya ya tabbata daya koma wajen 'Yan uwan Babanshi ne suka kawoshi Almajiranci.

Koda yaje gida beshiga gidanshi ba seda ya fara yima abokinshi sallama kuma yaci sa'a yana gida, awaya yakirashi se gashi ya fito, bayan sun gaisa yace kaga likita ikon Allah, dariya Baba Kamal yayi yace Ashiru ya kasuwa? Yace lafiya lau.

Baba Kamal yace ka ganninan daga Chemist nake ko gida banshiga ba inada magana da kai nace bara nafara tsayawa ko kana gida. Ashiru yace ko ta samu ne? Baba Kamal yace sosai ma.

Dama tambayarka zanyi ko Matanka suna da Almajiri meyi masu aiki?  Ashiru yace haba ai kasan damina ta kusa zuwa Almajirai sun fara wahala, da yake akwai yara su Samira da Zainab shiyasa da Almajirinsu yatafi gida basu kara daukar kowa ba.

Baba Kamal yace dama wani yaro ne na yaba da hankalinshi, kuma yana da zuciyar neman nakanshi, gashide yaro ne karami amma yana da halin manya, yana bukatar aikatau shine nace zan nema mashi.

Ashiru yace amma gaskiya naji dadin wannan magana, dama kasan Mata da aikin ganin ido, kaga de su Samira sun girma zasu iya kowane aiki amma saboda ido irin na Mata wai ita Fiddausi bazata bar diyarta tarika aikin gida ba, har Zainab da take karama Farida tana sata aiki.

Banda abunta ai horarwa ne, Samira itace babba idan ta horu da aiki sauran yaran daga gareta zasu koya, nayi maganar harna gaji amma taki yarda kasan halin Fiddausi ai. Baba Kamal yace ina ruwan Uwar gida ran gida, se hakuri ai.

Ashiru yace yanzu de tunda ansamu me wanke wanke yazo duk wadda take da aiki zata zuba mashi abinci, ni kuma duk wata zan rika biyanshi dari biyu tunda ana bashi abinci, gara na raba gardamar kasan halin mata.

Idan nace surika biyanshi yanzu wata zatace Almajirin nata ne, amma idan nine na kawoshi sun san a karkashina yake. Baba Kamal yace amma naji dadi, wallahi ina matukar tausayin yaron dan Allah Ashiru ka saka ido akanshi.

Wallahi da ba nida Almajiri nine zan daukeshi saboda kaga ni Mata daya gareni, amma dole kai seka saka ido saboda kasan halin mata. Ashiru yace haba wannan ba wani abu bane, duk da bana zama gida ina kasuwa zan kafa masu doka, kuma zansa arika duba mani.

Baba Kamal yace shikenan nagode insha Allah zuwa gobe zan kawoshi, sede sunyi hakuri dashi da alama be taba yin aikatau a wani waje ba. Ashiru yace wannan ba matsala bace, akwai Samira zan sa tarika nuna mashi har ya iya.

Yanzu ma dana shiga zan fada masu zuwanshi gobe. Baba Kamal yace nagode agaishe da Farida amarya. Ashiru yace banda Fiddausi kenan? Dariya yayi yace rufa mani asiri kada ka hadani da Uwar gida dama haushina takeji gani take nine na saka kara aure. Dariya suka sa yayai mashi sallama ya tafi.

***** *****

Cikin ikon Allah washe gari Baba Kamal ya taho da Nazeeru dasu Anas gidan Ashiru saboda suma suga gidan da Nazeeru zeyi aiki. Bayan sun gaisa da Ashiru Baba Kamal yace to ga alkawari nan na cika, nizan koma wajen aiki.

Nazeeru ai kaga gidan babu nisa daga makarantar ku ko? Kai Nazeeru ya daga. Baba Kamal yace to inaso ka rike gaskiya kaga gidana nan, kuma kasan shagona, duk abinda kuke bukata kuzo, bana son rashin gaskiya.

Kuma kayi hakuri da duk abinda za'ayi maka akwai mata biyu agidan ba ruwanka da gulma, idan kaje ka gaishe da kowa, aikin daya kaika shi zakayi, kuma so daya zaka rika wanke wanke, kuma megidan zerika baka dari biyu duk wata.

Banaso akawo mani kararka kayi wani abu kaji? Kai Nazeeru ya daga, Baba Kamal yace ku ma Anas banaso ace mani kunyi wani abu na rashin ji kunji? Anas yace ni dama banda ni za'a rika zuwa inada wajen aiki, shida Shattima zasu rika zuwa.

Ashiru yace ai babu komai hakan ma yayi. Baba Kamal yace shikenan nizan wuce. A nan ya barsu yatafi, nan Ashiru yace su shiga ciki. Kasancewar tun jiya yayi ma Matanshi bayanin zuwan Nazeeru yasa suna shiga ya gabatar masu dashi.

Fiddausi tace yo Abban Samira na dauka wani babban yaro zangani naga wadannan yaran? Ashiru yace su Yara basu iya aiki ba? Tabe baki tayi tace amma de ai za'asha wahala kafin su saba.

Ashiru yace wannan de gidana ne, kuma nine na kawosu, idan kinji bazaki iya basu kwanoninki su wanke ba ai kina da Samira seta rika wanke maki, ke Farida ya kikace? Murmushi Farida tayi tace haba ai bakomai, kowama da koyo ya fara.

Tunda kace Samira zata rika nuna masu ai bakomai, itama Maman Samira fadi de takeyi. Fiddausi tace shikenan amma bama son kazanta kurika wanka kunji ko? Nazeeru yace to.

Ashiru yace nizan fita dama saboda sune na tsaya ban fita ba, idan akwai abinci ku basu suci, ke Samira ki nuna masu yanda zasuyi keda Zainab. Samira tace to.

Bayan sun gama cin abinci suka fara wanke wanke, Anas de yana daga gefe dan baya son wanke wanke. Haka Samira da kanwarta diyar Farida suka rika gwada masu yanda zasuyi, da yake Nazeeru yana son aikin lokaci guda ya gane yanda akeyi.

Shattima ma yana kallon yanda akeyi saboda yasan tare zasu rika zuwa. Bayan sun gama suka share wajen, Farida ta leko tace yauwa sannunku yaran albarka, har kun gama? Nazeeru yace E, tace yauwa nasan yanzu karatu zaku shiga ko? Sukace E, tace shikenan, kutafi seda rana kuzo ku karbi abinci.

Fiddausi tace ammafa abincin mutum daya za'arika baku, dan naga har ku 3 kukazo, kai wancan ma ko tayasu banga kayi ba, Anas yace ai nima inada wajen aiki. Fiddausi tace tonaji marar kunya.

Zaku iya tafiya, wahallu kawai, Iyayenku de su suka kwareku, gaku yara kanana amma sun kasheku da Almajiranci. Juyawa sukayi suka tafi. Farida tace haba Maman Samira meyasa zaki rika fadar haka agabansu bazasuji dadi ba.

Kuma kinga yara ne, tabe baki tayi tace aini banga abin tausayi a Almajiri ba, kuma wallahi ke Samira banaso naga kun sake masu, ko cikin kitchen banyarda surika shigar mana ba, saboda babu manyan barayi kamar Almajirai.

Idan kikayi sake wata rana tsaf zasu yasheki, haka sukayima wata kwata a Kankiya, shekararta kusan goma da Almajirinta, babu inda baya shiga a gidanta  harya girma suna tare, amma lokaci guda basa nan yashiga ya kwashe masu komai.

Seda bincike yayi bincike sannan aka gano shine, harya koma garinsu da kyar aka kamashi, wasu kayan duk ya saida. Saboda haka ni bazan yarda da sakin fuska ga Almajiri ba. Iyakarsu tsakar gida, suna gamawa kuma su tafi, ko wannan zaman da sukeyi a zaure bazan yarda dashi ba.

Farida tace to Allah ya kyauta, ai ba duka aka taru aka zama daya ba, juyawa tayi tashiga daki jin karamin danta yatashi yana kuka. Kwalama diyarta kira tayi tana fadin Zainab zo ki karbo mashi madara yasha tea.

Fiddausi tace ke made har Abban Samira yafita baki fada mashi Madararshi ta kare ba, Farida tace wallahi mantawa nayi jiya da dare ban fada mashi ba, kuma kinga babu dadi yanzu yashirya zefita nayi mashi maganar.

Fiddausi tace kinada kudinne shiyasa. Samira dauko kayan miya ki gyara akai markade kafin kidawo zan dan kwanta idan kindawo ki fada mani sena fito na dora abincin ranar, wai yaushe ma ake komawa hutu ne? Samira tace saura sati biyu fa. Tace Allah ya kaimu maza kigama.

Fiddausi kenan da Farida matan Ashiru, Fiddausi shekararsu 15 da Ashiru amma tunda tayi haihuwar farko bata kara haihuwa ba, Samira tana da shekara 14 yanzu tana SS 1 a nan Day Daura makarantar gwamnati.

Ganin Fiddausi ba ta kara haihuwa ba yasa Ashiru ya auro Farida, segashi ta haifa mashi yara 2, Zainab da Saddik, inda Zainab take da shekara 9  tana Primary 3 yanzu, Saddik kuma an yayeshi.

Kasancewar Farida tana da wayau yasa take zaune lafiya da Fiddausi, duk yanda Fiddausi taso suyi rigima Farida ba ta kulata, hakan yasa itama ta hakura ta kyaleta, amma wani lokacin tana dan tabawa.

Baba Kamal kuwa matarshi daya Aisha da yaransu biyu mace da namiji, kasancewar bata dade a unguwar ba yasa basu saba da Fiddausi sosai ba, kuma halinsu bezo daya ba, bayan zuwan Farida se sukafi zama kawaye dan kusan sa'anni ne, hakan yasa Fiddausi ta dena shiga gidanta sede idan wani abun ya faru.

***** *****

Tun daga wannan rana samun abinci yayima su Nazeeru sauki wajen samu, kullum suke zuwa suyi wanke wanke shida Shattima Anas kuma a Makaranta yake tsayawa saboda shi aikinshi seda yamma yake zuwa.

Kasancewar karfe 9:00 suke shiga karatu yasa suke zuwa da wuri suyi wanke wanken sutafi makaranta, kullum tare sukeyi da Samira tana nuna masu yanda akeyi. Cikin lokaci kan kani suka iya komai, hakan yasa Fiddausi ta hana Samira zuwa tayasu.

Azaman da sukayi Nazeeru ya fahimci Farida tafi sonsu, babu abinda yake hadasu da Fiddausi se hantara da fada, gashi idan ranar girkinta ne basa samun abinci sosai dan Fiddausi akwai rowa, amma idan Farida ce seta cika masu roba.

Kuma ko nama sukaci seta saka masu, Fiddausi kuwa bata sa masu, idan sunci sa'a ta saka masu nama to kashine marar mamora. Haka de suke aikinsu, dan Nazeeru akwai hakuri, sarkin mita dama Shattima ne.

Damma Nazeeru yana hanashi yawan mitar da yakeyi, kuma ya fada mashi koda sunje gaishe da Baba Kamal idan yace akwai wata matsala ya hanashi yayi magana. Sam ba ruwanshi da shiga abinda be shafeshi ba.

Aikin da ya kaishi shi kadai yakeyi, kuma kome zaka aje baya taba daukar maka, amma Shattima akwai zalama, kome ya gani acikin kwano seya lashe shi, hakan yasa Nazeeru ya fara yimashi fada.

Wata rana Fiddausi ta aje kudi saman tagar kitchen Shattima ya daukesu, ya dauka babu wanda ya ganshi ashe Nazeeru ya ganshi, yana juyowa Nazeeru yace ka maida kudin daka dauka. Harze fara rantsuwa Nazeeru yasa hannunshi aljihu yaciro ya mayar mata.

Tun daga wannan rana Nazeeru yace baze kara zuwa da Shattima ba, ya rika tsayawa wajen Anas idan yadawo se suci abincin tare. Shattima yace Allah bazan kara ba. Nazeeru yace nide bazan kara zuwa da kai ba kawai kayi zamanka.

Anas yace gaskiya kada ka kara zuwa dashi, dama ai nafada maka Shattima yana sata kace bashi bane, mude gaskiya idan sata zaka rikayi zamu rabu da kai, kuma zan fadama Malan. Kuka Shattima yasa yana basu hakuri.

Nazeeru yace shikenan, amma idan ka karayi zamu rabu da kai. Tun daga wannan rana Nazeeru yarika zuwa wajen aiki shi daya, Anas da Shattima suna zama makaranta, kasancewar Shattima akwai shi da ci yasa baya jiran Nazeeru yadawo yake daukar kwano yana bin wasu Almajirai suna zuwa barar safe.

Sanadiyar canjin abokai da kuma rashin wayau yasa Shattima ya fara canza hali, abokan da yake bi suna zuwa barar safe sam basa jin magana, irin Almajiran nan ne idan suka shiga gida sukayi bara babu kowa a waje duk abinda suka samu suke daukewa.

Dama kuma Shattima yana dan taba dauke dauke, hakan yasa shima yabi sahun su. Wani lokacin baya dawowa da wuri sede su Nazeeru suci abinci su rage mashi, kuma idan yadawo haka ze marairaice wai be samo komai ba.

Anas kuwa sam baya yarda da yayi magana zece wallahi karya kakeyi, daga ganin kwanonka anci abinci. Nazeeru ne yake hana Anas idan yana yima Shattima fada. Gashi wani lokacin baya zuwa Makaranta da wuri.

Kusan kullum se Sayyadi ya dokesu shida abokanshi, kuma duk cikinsu shine karami, wani lokacin ma shi suke turawa yin bara kuma suce idan yaga wani abu ya dauko.

Wata rana sunje gidan Hajara yin bara lokacin ita kadaice tana bandaki, dama idan suka shiga gida basa saurin yin magana se idan sunji alamun mutum akusa, idan kuma suka shiga basuji motsin komai ba haka suke dube dube idan sukaci karo da wani abu se su dauke.

Kasuwa suke kaiwa suna saidawa, saboda sauran Almajiran sun san gari sosai, kuma halinsu ne haka. Yauma Shattima suka tura yashiga gidan Hajara, a zaurenta ya fara tsayawa, seda yadan leka bega kowa ba sannan yakara matsawa cikin tsakar gidan.

Jin shiru yasa yashiga ahankali, cikin sa'a yaci karo da wayarta asaman taga, ai da sauri ya daukota yayo waje da gudu. Jin motsi yasa Hajara tayi saurin fitowa, ganin babu kowa yasa tashiga falo.

Wayarta tazo dauka amma bata ganta ba, duk inda ta duba babu ita, saurin lekawa tayi amma babu kowa, ta dauka ma ko Fadila ce tadawo daga aiken da tayi mata lokacin da taji motsin, dan suna hutun boko.

Hijabinta ta dauko tashiga makota dan tasamu aron waya takira wayarta, bayan ta amso ne tashigo gidan ta fara kiran wayar, amma akace mata akashe take, hannu ta dora sama tana salati, duka yau wayar kwananta 10 da Baban Fadila ya kawo mata ita.

Number dinshi tasaka takirashi, yana dauka ta fada mashi abinda yafaru, yace shikenan zesan yanda zeyi  kila  wani barawon ne yashigo. Kashe wayar tayi tafita ta mayar masu da tasu.

Ado ne yace Shattima gaskiya yau kayo samu me kyau, kunsan me zamuyi? Muje kasuwa wajen Lado me gyaran waya kawai musaida mashi dama wajen muke kai duk abinda muka samo, wannan wayar sabuwace nasan ze bamu kudi da yawa.

Shattima yace amma makaranta zamu tafi yanzu ko, kada Sayyadi yakara dukan mu. Ado yace kai matsoraci ne, so kake muje makaranta da wayar wani yagani ya fadama Malan? Yanzu ko munje makaranta se an dokemu, garama muje muyi abinda zamu karu kawai.

Sauran Almajiran biyu sukace gaskiya ne. Dariya Ado yayi yace ai wallahi wannan matar tunda ta zageni nima bazan kyaleta ba. Shattima yace muma mun taba zuwa wani gida acan wata unguwa megidan seda ya zagemu.

Ado yace aini duk wanda ya zageni wallahi sena rama, ko kuma na hadashi dasu Goga. Dariya wani yayi yace ai su Goga basa yima mutum da kyau, damma yaje gida ai da shine ze sayi wannan wayar.

Shattima yace waye Goga? Ado yace lokacin da kuka zo ya tafi gida amma yakusa dawowa, har Malan tsoronshi yakeji, tare sukazo makaranta da Sayyadi amma shi Sayyadi ba ruwanshi, Goga da yaranshi kuwa basa karatu sosai.

Kuma Malan yace su tafi tunda wadan da sukazo Almajirancin dasu sun sauke shikenan ya yayesu amma sunki tafiya wai meyasa yarike Sayyadi suma anan zasu zauna, saboda Malan yanajin tsoronsu yasa ya kyalesu.

Ina wannan dakin na gefen dakin horo? Toshine dakinsu. Duk wanda yake masu biyayya yanajin dadi awajensu. Shattima yace idan suka dawo nima zan rika yi masu biyayya. Dariya suka sa suka nufi kasuwa.

Lokacin da Nazeeru ya dawo daga wajen aiki ya tambayi Anas ina Shattima, Anas yace yatafi yawonshi dashi dasu Ado. Nazeeru yace kode mu fadama Malan Shattima baya tsayawa karatu yanzu? Anas yace nide ba ruwan dashi yanzu.

Kuma duk abinda na samo kai kadai zan rika rage mawa, kana gani yanzu Shattima hada kudi yake samowa amma seya boye baya bamu, rannan dana bude jakarshi dari ukku nagani aciki, amma se yarika cewa wai baya samun komai.

Allah daga yau ba ruwana dashi, kowa yasan su Ado basajin magana, Malan ma yasan halinsu amma Shattima yake biye masu. Idan muka cigaba da zama dashi duk laifin da yayi hadamu za'a kama.

Su Ado har 'yan sanda seda suka taba kamasu wata rana, kuma da sukazo hada sauran abokansu suka kama, seda akaje can sannan aka fidda masu laifi. Baki Nazeeru ya rike yace da gaske? Anas yace wallahi kuwa.

Nazeeru yace nima daga yau bazan kara kulashi ba. Taso muci abinci mutafi makaranta. Anas yace Nazeeru naga yau ka dade, Nazeeru yace ba wannan Mamar Samira bace seda nagama wanke wanke tazo ta juye kayan wai basu fitaba sena sake.

Haka tayi ta zagina kalli kafata ta wurgo wani kwano ta sameni akafa har seda nayi kuka, seda Umman Zainab tazo ta hanata sannan ta kyaleni. Nide Allah nafara gajiya da zagin su Baba da takeyi, kuma ba suda rai amma take zaginsu.

Wallahi nima bana sonta. Anas yace kayi hakuri, anjima muje mu fadama Baba Kamal. Nazeeru yace nibazan fadama kowa ba, nayi mata Allah ya isa, kuma Babana yace duk wanda ya zalunceka idan kabarshi da Allah ze saka maka, aide ni ina yimasu aiki tsakani da Allah.

Anas yace shikenan, kawai muje ka nemi wani aikin. Nazeeru yace kasan babu wanda ze daukeni ai, kawai zanyi hakuri tunda Umma da Matar Baba Kamal suna so na. Anas yace shikenan, nima kaga na samu wani aiki daga yau nadena zuwa wajen wannan mutumin.

Nazeeru yace a ina ne? Anas yace agidan ruwa ne, idan muka jera ruwa za'a rika biyanmu, idan zakaje kazo mutafi tare tunda lokacin baka komai. Nazeeru yayi murmushi yace zanje kam.

Anas yace shikenan idan muka fito daga karatu se muje na fadama wanda yace nazo. Tashi sukayi suka wanke hannuwansu suka nufi makaranta.

***** ****

Hajiya Zinatu ce da diyarta Kausar suka fito zasuje unguwa, wata mota me tsadar gaske suka shiga Kausar ce zata tukasu, alokacin Malan Abu yana kwance saman tabarma bacci yadan daukeshi saboda yasan Alhaji yafita babu wanda ze fita.

Sam beji motsin fitowar su Hajiya ba, Kausar kuwa ta ganshi yana bacci, hakan yasa tashiga motar batare da taje ta tashe shi ba. Tsaki Hajiya taja tana fadin wallahi na kusa canza wancan banzan megadin.

Ko shekara dari mukayi dashi niba ruwana, tayama za'ace gida kamar wwnna wai wancan tsohon ne yake gadinshi. Kausar tace ai duk laifin Abba ne, ya koreshi ya tsaya yana cewa wai ya dade yana mana aiki.

Naga ko aikin gwamnati mutum ya keyi idan lokacin aje aikinshi yayi sallamarshi sukeyi, amma mu semu zauna muna cutuwa, yanzu fa so yake sena bata lokacina naje na tasheshi sanna nazo mu tafi.

Amma zanyi maganinshi yau. Dariya Hajiya tayi tace wallahi bakida kyau Kausar, wuce mutafi kada mu makara damma nasanki da iya gudu minti 40 ya isa ya kaimu Katsina. Kunna motar tayi ta nufi gate din kamar zata bigeshi.

Seda taje dede kusa da Malan Abu ta saki horn me karar gaske. A firgice Malan Abu yatashi har yana faduwa ya rarumo sanda. Dariya suka kwashe da ita, Hajiya tace bakiji Kausar, kinan dan bawan Allah ya firgita kilama ya saki fitsari a wando.

Da kyar Malan Abu ya dedeta kanshi sannan yayi saurin isa bakin motarsu. Risnawa yayi yana gaishesu. Hajiya tace wannan wane sakarci ne Malan Abu, Taya zaka kwanta karika bacci bayan kuma aikinka gadi ne? Tsaki Kausar taja tace dalla Malan kaje ka bude mana gate.

Hakuri yashiga badawa, Hajiya tace zaka gani a kwanonka ai, muna kokarin biyanka hakkinka amma kai baka gani.  Kausar tace ai yana sane ya kwanta baccin. Malan Abu yace wallahi bansan zaku fita bane. 

Kausar tace sannu megidanmu, saboda kana iko damu dole zamu rika fadama duk lokacin da zamu fita. Malan Abu yace ayi hakuri baza'a sake ba. Hajiya tace bude mana kofa Malan. 

Yana budewa Kausar ta figi motar da gudu hada tada mashi kura ta wuce tana dariya. Girgiza kai yayi cike da bacin rai yace Allah kayi mana maganin talauci. Idan baka dashi kazama abun takawa awajen kowa.

Lokacin da su Ado suka kai ma Lado wayar haka yayi saurin cire layin ya basu dubu 3 yace shima befi ya sayar da ita dubu 4 ba tunda babu kwali. Da yake basu san takan waya ba sude kudin kawai sukeso haka suka karba suna ta murna suka tafi.

Murmushi Lado yayi yace da kyau yaran Malan, koba komai zan karbi dubu goma awajen wani. Gogeta yayi ya saka cikin glass yana fadin Allah ya kawo mesiye na huta da ajiya.

Kafin su Shattima su koma makaranta seda Ado ya raba kudin, su 4 ne dama, dari biyu Ado ya bama Shattima yace tunda kaine ka dauko amshi wannan, washe baki Shattima yayi, dariya dayan yayi yace lallai su Shattima yau akwai cin kifi da dare kenan.

Ado yace ai dole ka more kudinka, idan akayi sallar magriba semuje wajen me kifi muci dadi. Shattima yace bazan kara bin su Nazeeru yawo ba, su basa samo kudi haka. Ado yace ai tunda kazo wajenmu zaka rika samun kudi matukar kana aiki me kyau.

Shattima yace muna komawa zan dauko jakata na maidota wajenku ma. Ado yace yauwa haka ma yafi, naga Anas kullum yana tsareka da tamabaya. Mutafi, idan Malan yace ina muka tsaya zan bashi kudi muce mashi wani aiki muka tsaya yi shine muka dade.

Suna zuwa kuwa an gama karatu, Nazeeru da Anas da kallo sukabi Shattima, shiko ko kallonsu beyi ba. Tun kafin Malan yakirasu Ado yayi saurin binshi abaya, harya shiga zaure yace Malan ina kwana.

Juyowa yayi yace kai Ado ina sauran yaran suke, dama yanzu zansa anemo mani ku? Ado yace Malan ayi hakuri wani aiki ne muka samu tun jiya muka fara bamu gama ba shine yau mukaje muka karasa, shiyasa bamu dawo da wuri ba.

Malan zeyi magana Ado yaciro dari biyar yace gashi Malan asa mana albarka. Washe baki Malan yayi yace ato nagode, lallai wannan aikin da kukayi babbane, haka akeso dama kada Almajiri ya tsaya a Bara, gara kurika neman na kanku.

Na gama tare kuke da Shattima ko? Ado yace E, Malan yace gaskiya kun kyauta, dama tarayyarshi dasu Nazeeru baya karuwa da komai, domin Nazeeru bayajin magana, kawai saboda ina tausayinshi ne yasa ban koreshi ba.

Amma daga yau kurika jan Shattima kuna zuwa aiki da haka shima zerika neman nakanshi. Shikenan kada akara, amma arika kokarin zuwa wajen karatu. Allah yayi maku albarka. Ado yace amin.

Shattima yana zuwa ya dauko jakar kayanshi ko magana beyima su Nazeeru ba ya wuce. Nazeeru ne ma yace Shattima ina zakaje da kayanka? Shattima yace wajen su Ado zan koma. Anas yace seka dawo, juyawa yayi yatafi yana kunkunai. Anas yace kaga mun huta muma.

Nazeeru yace bana so su koya mashi hali marar kyau, Anas yace bade yace wajensu ze koma ba. Hannu Nazeeru yasa acikin rigarshi yana wasa da wani zare na wuyanshi yace shikenan mude babu ruwanmu dashi.

Anas yace yauwa dama ina so na tambayeka, wai zaren meye a wuyanka? Fiddoshi Nazeeru yayi sega wani abu kamar bakin dutse akasan zaren luliyayye. Matsowa Anas yayi yakama yana fadin lah! Ashe akwai wani abu akasa? Nazeeru yace wannan Abban binni ya daura manishi inji Mamana.

Shiyasa tace kada nacireshi, kullum idan nadawo makaranta seta duba taga idan yana nan, wata rana wani abokina yataba cewa nabashi aro dana bashi nadawo gida Mama tace yana ina, dana fada mata, ko abinci bata bani ba tace senaje na kar boshi.

Tun daga ranar ban kara bama kowa ba, kuma ta hanani nacireshi, tace ma narika boyeshi cikin rigata kada nabari yarika fitowa. Tacemun wai wannan dutsen najiki yana da daraja shiyasa Baban binni ya banishi, dan na Baba wasu suka sace mashi, suma wai Babansu ne yabasu.

Anas yace amma mu agarinmu laya ake daura mana, nima kaga tawa, Nazeeru yace kaima karika boyewa to. Anas yace aini babu wanda ze sace mani, amma kaide karika boye taka tunda kace tana da daraja, idan wasu sukaji suna iya daukewa.

Kai ko Malan yagani ze amshe maka. Nazeeru yace aiko bazan kara fiddota ba, idan na kalleta ina tunowa da Mama. Anas yace wata rana ai zakaje wajen Abban binni. Nazeeru yace acan Katsina fa yake, dasu Baba zasuje makka gidanshi yace akaini, amma gashi yanzu sun mutu, Anas yace addu'a zaka rika yimasu kaji, yace to.

Lokacin da Baban Fadila ya koma gida tun kafin ya zauna Hajara tace Baban Fadila an ga wayar kuwa? Tsaki yaja yace haba Hajara, ki barima na zauna mana, ko ruwa baki kawo mani ba zaki fara tambayata kamar kece kika sayi wayar da kudinki.

Nida na sayeta ma na hakura bare ke. Hajara tace yanzu shikenan wanda ya sace wayar nan yaci banza? Wallahi baze yuwu ba, ni nasan yanzu haka wadannan shegun Almajiran ne, saboda basuda wajen zama se kasan bishiryar can, kuma lokacin da ina wanka naji alamun Almajiri yashigo zeyi bara.

Ganin wayar ne ya hanashi yin barar ya sace mani ita. Aiko ko wajen malaminsu ne senaje nakai kararsu. Tsaki ya kara ja yace malama kawo mani ruwa nasha, kuma wallahi idan kika fita daga gidan nan da sunan zuwa neman waya to kada kidawo mani gida, tunda ance maki malamin Almajirai daya ne a garinnan, su kansu masu zuwa barar bakisan daga inda suke zuwa ba. Inde bazakiji maganata kidena hantarar bayin Allah ba wallahi yanzu kika fara gani.

Waya de ni na sayeta, kuma nace abar maganar, yanzu idan nace wajen 'yan sanda zanje kudin dazan kashe sun isa na sayi wata wayar, tunda sakaciki yasa kin barta asaman taka an dauke sekiyi hakuri idan nasamu kudi ko karama ce na saya maki.

Dama irinku saya maku  babbar waya asarace, saboda sam bakuda kula, gara na saya maki karama zakifi kula da ita, idan ma an sace babu damuwa.  Amma duka kwananta 10 na siyeta dubu 15 gashi har an sace.

Hajara tace nide wallahi banason karmar wayar. Yace shikenan seki tara kudinki ki saya da kanki, tashi yayi yashige daki yabarta tana masifa.

Idi ne yayi saurin fitowa daga dakinshi jin alamun taba gate, dama kuma ita yake jira dan yasan lokacin zuwanta yayi,damma kwana biyu bata zoba, seda ya dudduba sannan ya bude, yana budewa yaga Balki ce, dama ita yake tunani.

Saurin kamo hannunta yayi suka shige dakinshi ya kulle gate din. Alawa ya fiddo ya bata tayi tasha, seda tagama yace Balki ya akayi kwana biyu bakizo ba? Balki tace ai wani wajen muka canza.

Idi yace amma banji dadi ba, duk lokacin da zaku kara canza waje kicema mamarki zakizo kiyima Hajiya sallama domin itace take baki abinci kinji? Kai ta daga mashi tana shan alawarta. 

Idi yace ai gara kizo mani sallama na kwashi rabona, dan nasan irinku 'yan cirani ne da kowane lokaci kuna iya barin gari kuma shikenan bazaku kara dawoba, da na barki sekin kara wayau, amma naga alamun kun  kusa tafiya.

Balki tace rabon me zaka kwasa? Dariya yayi yace ba nizan kwasa ba, inaso idan zaku tafi na saya maki kaya da takalmi ne. Washe baki tayi tace kace Allah, Idi yace da gaske mana. Shiyasa nace kada kitafi bakiyi mani sallama ba.

Kirika tambayar Mamanki lokacin da zakubar wannan unguwar kinji? Balki tace to. Idi yace yauwa taso nayi maki irin wannan abun na rannan ai akwai dadi ko? Balki tace amma dana koma gida wajen yayita mani zafi.

Idi yace amma baki fadama kowa ba ko? Balki tace Inna cewa tayi wai tsarki naje nayi da yaji, amma ban fada mata abinda  kayi mani ba. Idi yace yauwa Balki ta, matso yau bazanyi maki da zafi ba zanyi maki yanda zaki saba.

Kusan minti 15 Balki tayi segata tafito robarta cike da abinci hada nama, yau bataji zafi sosai ba hakan yasa bata canza tafiya sosai ba. Tana zuwa Barira  tace amma yau kin dade Balki. Larai tace ai kinsan gidan masu kudin suna can ciki basajin barar sosai, kilama aiki kikayi masu ko? Balki tace e aiki Hajiya ta sani, kuma tace idan zamu tashi daga wannan unguwar na fada mata zata siyamani kaya hada takalmi.

Larai tace kinji ko Barira, nace maki Balki farin jini gareta, shiyasa fa na aje kaninta nake tahowa da ita daya. Barira tace a yakamata muje ayi mata godiya kinga tana yima Balki abun arziki kuma bamu taba ganinta ba.

Balki tace ai nace mata Mamana ta mutu fa shiyasa take bani abinci kullum, (maganar da Idi ya fada mata kenan yace duk lokacin da sukace zasuzo gidan ta fada masu haka)

Larai tace ai shikenan base munje ba, haka kawai mudena samun abinci medadi, kina ganin wani lokacin hada na safe take hada mata. Barira tace ai shikenan, dama wai ganinayi bamusan kalar mutanan ba. 

Larai tace a'a Barira banason bakin ciki fa, shi Auta da yake zuwa bara muna binshi muga inda yake zuwa ne? Barira tace Allah ya baki hakuri, wai gani nayi ita macece. Larai tace banaso de. Kuzo muci abincin, kuma tunda mun kusa canza wajen bara ana saura kana 2 zan fada maki seki je mata sallama.

***** ****

Haka rayuwa tacigaba da tafiya sosai Nazeeru da Anas suke dagewa wajen neman nakansu, kudin aikin da suke samu asusu suka bude suna zubawa ciki, sam basa kashe kudi abanza, Nazeeru yace idan aka fara bashi kudin wanke wankenshi ma asusu zasu rika sasu.

Ana cikin haka hutun 'yan makaranta ya kare, kullum idan Nazeeru ya dawo daga gidansu Farida ahanyarshi ta wucewa akwai wata makarantar Primary haka yake tsayawa bayan taga yana lekensu.

Sosai suke burgeshi, saboda duk abinda ake koya masu ya sansu dan agarinsu ajinshi 2 amakaranta. Tun daga lokacin se yarika makara a makarantarsu, Anas har seya gaji da jiranshi ya tafi wajen karatu sannan yazo.

Kusan kullum se Sayyadi yayi mashi bulalar makara. Yau da suka tashi Anas yace wai Nazeeru ina kake tsayawa yanzu ne? Nazeeru yace makarantar boko nake tsayawa nide gaskiya inaso nima nashiga makarantar.

Anas yace ai kace agarinku ajinka 2 ko? Nazeeru yace emana. Anas yace ai idan aka samu wani ya fadama Malan baze hanaka ba, akwai wasu idan suna aiki a wani gida sekaga masu gidan sunzo sun tambayi Malan zasu sasu Makarantar boko.

Shide Malan idan yaro ya amince kuma za'a bashi kudi baya hanawa, amma bazaka rika samun karatun safe ba, sede na rana dana yamma da na dare. Nazeeru yace nide inaso.

Kaga fa na iya rubutu, kuma Babana yace idan na dage nayi karatu nima zan zama kamarshi. Anas yace ai kaga Babanka ya mutu, kuma babu wanda ze temakeka kayi karatu sosai.

Nazeeru yace nide koda wannan makarantar na gama nashiga babbar makaranta aide nima za'ace nayi karatu ko, kuma zan rika zuwa wajen aiki kaga zanrika samun kudin sayen litattafai.

Anas yace to muje mu fadama Baba Kamal kaga semu fasa asusu asiyo maka kayan makaranta. Nazeeru yace amma hada kai zamuje ko? Anas yace agidanmu babu wanda yakeyin irin wannan makarantar, idan Babana yaji nashiga duka zeyi mani.

Kuma nima banaso, kawai kaje nizan rika zuwa wajen aiki. Nazeeru yace Allah yasa Malan ya barni to. Anas yace tashi mutafi wajen Baba Kamal.

Sosai Baba Kamal yaji dadin abinda su Nazeeru suka fada mashi. Yace shikenan anjima zanje na samu Malamin naku insha Allah zakayi karatu kaji? Nazeeru yace nagode. Kudi yabasu yace su sayi wani abu.

Nazeeru yace ai muna da kudi. Murmushi yayi yace ai nine na baku ku karba. Godiya sukayi mashi suka tafi. Sosai Nazeeru yake burgeshi sam beda hadama irin ta sauran Almajirai.

Shiyasa ya kudura aranshi tunda yanason yayi karatun boko ze temaka mashi, danshi Baba Kamal akwai son temako.

Bayan yatashi daga shago ne ya nufi makarantar su Nazeeru, cikin sa'a suka gama magana da Malan.  Malan yace ai babu komai, dama ni ba iyayenshi bane suka kawo manishi ba, shiyasa zan barshi.

Kasan wasu Iyayen basa so abar yaransu tafiya makarantar boko, saboda sun fiso suyi karatun Allo shiyasa suka rabosu daga gida suka kawosu nan, shiyasa bana barin yarana suna zuwa makaranta, idan kaga yaro yayi karatun boko to bada sanina bane.

Kawai tausayi ne nima yasa na daukeshi a makaranta ta, lokacin da na ganshi nasan idan nace yatafi ze iya fadawa hannu marar kyau, yanda na fahimceshi kamar bayajin dadin inda yake zaune shine ya gudo, gashi yace ansa iyayanshi rami.

Baba Kamal yace haka ne, ni kuma na dauka 'yan uwan Babanshi ne suka kawoshi Almajiranci wajenka, ashe ba haka bane. Shikenan nagode, insha Allah zan tsaya mashi, amma kaima tunda aikin alkhairi kayi bazan hanashi zuwa makarantarka ba.

Gara nida kai musamu ladar gaba daya. Sede baze rika samun karatun safe ba. Malan yace wannan ba matsala bane zerika samun sauran. Godiya Baba Kamal yayi mashi ya kawo dubu daya yabashi, sosai Malan yaji dadi sukayi sallama.

Cikin sa'a aka yima Nazeeru jarabawa, ganin yana da kokari aka daukeshi aji 3, alokacin kuma sun koma third term. Lokacin da Baba Kamal yace suje a gwadashi dinki, Nazeeru yace ai ga yadin nan sun siyo da litattafai guda biyar da pencil.

Baba Kamal yace ikon Allah, waya baku kudi to? Anas yace asusu muka fasa shine muka siyo mashi. Seda kwalla ta cika mashi ido yace Allah sarki. Anas kana son Nazeeru, yakamata kaima kashiga makarantar amma kace bakaso.

Anas yace nide banaso idan Nazeeru yayi kudi ai zerika temakona nima. Murmushi Baba Kamal yayi yace haka ne. Kaima ka dage karika aiki kaima zaka samu kudi ko bakayi karatu ba.

Baba Kamal yace shikenan zan kara maka kala daya muje agwadaka se adinka maka. Sosai Nazeeru yaji dadi haka suka nufi wajen me dinki.

Bayan kwana biyu Nazeeru ya fara zuwa makaranta, kullum seyaje yayi wanke wanke sannan yake komawa suci abinci yasa kayan makaranta wajen karfe 8 yake zuwa makaranta.

Dama Baba Kamal yayima shugaban makaranta da malaminsu Nazeeru bayanin komai akan Nazeeru ta yanda koya makara kada arika dukanshi. Kuma shima Nazeerun yana kokari wajen zuwa makaranta saboda yana son makarantar.

 NAZEERU HAMISU IMAM  shine sunan da aka samashi a makaranta,  Lokacin da Baba Kamal ya tambayeshi sunanshi, daya fada mashi yace ya tabbata haka sunanshi yake. Nazeeru yace a makarantarsu ta garinsu Nazeeru Hamisu ake kiranshi.

Baba Kamal yace meyasa kace asa Imam to? Nazeeru yace ai sunan Malamin Allon mu Malan Imam. Da kallo suka bishi, shugaban makarantar yace meyasa kasa sunanshi to? Nazeeru yace ai shima ya temakeni lokacin da naga ansaka su Baba rami na taho kuma shine ya daukeni kuma yarika koya mani karatu.

Duk da inajin haushinshi saboda baya sona amma kuma ya temakeni. Kuma Babana yace duk wanda ya temake ni to inrika girmamashi. Naga an saka wajen sunan mutum 3, da hudu ne hada sunan Baba Kamal zan saka ma.

Seda kwalla ta zubo ma Baba Kamal jin bayanin Nazeeru. Tabbas Nazeeru yarone me kaifin basira, Allah kadai yasan abinda ze zama nan gaba. Baba Kamal yace bakomai ai Nazeeru, ko baka sa sunana ba nasan bazaka manta dani ba.

Nazeeru yace emana, hada ma Matarka da Umma duk ina sonsu saboda suma suna temako na, idan nagirma nayi kudi nima zan temakeku. Kuma zanje gidan Abbana na binni. Dariya sukayi Baba Kamal yace Allah ya temakeka to.

Haka Nazeeru yafara karatu cikin sa'a, idan yadawo kuma Anas ya samo bara suci su shiga karatu bayan sunyi sallah, dan Nazeeru baya wasa da sallah. Da yamma kuma su tafi wajen aiki.

Ur's.

Abu kamar wasa Nazeeru ya gama fahimtar karatun da akeyi masu duk da ba'a fara dashi daga farko ba, wajen karatun allonshi ma yana matukar kokari dan yafi sauran yaran da ya tarar kokari.

Shi kanshi Malan yana mamakin kokarinshi, sede yana matukar jin haushinsa saboda yana ganin yazo daga baya amma ya wuce sauran, kuma haka kawai jininsu be hadu ba. Wani lokacin har neman abinda ze sashi laifi yakeyi gashi Nazeeru baya bama Malan komai sede kudin laraba.

Ko kuma da asuba yasa akirashi ya aikeshi yin icce. Sayyadi kanshi seda yayima Malan magana akan irin aikin da yake saka Nazeeru kuma gashi yana zuwa wajen aiki ga makaranta.

Malan yace kana wasa da wanan yaron, kai da ka kalleshi kasan yana tattare da wata baiwa, idan kukayi wasa wata rana duk seya tafi ya barku anan, kuma ze iya zama wani babba. Da kallo Sayyadi yabi Malan cike da mamaki. Ze kara magana Malan yace bana son yawan magana, kaje kawai. Wucewa yayi hankalinshi atashe.

***** *****

Innar Shattima ce Gambo zaune a tsakar gida saman tabarma ta tasa mijinta Malan Fatihu agaba se kuka take mashi akan ya tashi suje ganin dansu, saboda jiya tayi mugun mafarki akanshi.

Tsaki Malan Fatihu yayi yace wallahi Gambo kina da matsala. Shattima de nine na haifeshi, kina tunanin zanje na sayar dashi ne? Yaro ko shekara beyi ba taya zamuje ganinshi? To bari kiji wallahi ko zanje ganin Shattima bayanzu ba.

Nafiso lokacin da zanje ganinshi yayi shekara, kuma bazezo ganin gida ba senan da wasu shekaru, saboda nasan abokina ze kula dashi kamar yanda zanyi mashi. Kawai kinzo kina maganar wani banzan mafarkinki na karya.

Waya ce maki yanzu ana mafarkin gaske? Dan haka kisama ranki salama kici gaba da yimashi addu'a zata riskeshi a duk inda yake. Gambo tace yanzu shikenan Malan nida ganin Shattima senan da shekara daya? Idan kuma na mutu fa? Malan yace babu wanda yasan lokacin mutuwarsa se Allah.

Share kwallar idonta tayi tace shikenan, tunda haka kace insha Allah daga yau na dena yimaka maganar Shattima, zan cigaba da yimashi addu'a. Amma kasani, kome Shattima ya zama kaine sila.

Malan yace tabbas nine sila, domin Shattima ze zama babban hafizi, ina fada maki se Shattima yazo garin nan ya bude makarantar allo tashi ta kanshi. Ko bama raye nasan ladar zata iskemu.

***** *****

Wasu manyan matasa ne suka sauka akofar gidan Malan Imam akan mashin, da ka gansu zakasan ba kananan katti bane, fuskokinsu duk sun dafe saboda shaye shaye. Bayan sun biya kudin mashin din suka dauko jakarsu zuwa kofar gidan Malan.

Ado ne yace lah! Gasu Goga sun dawo. Ai da sauri wasu Almajirai sukaje suka amshi jakarsu suna yimasu sannu da zuwa. Nazeeru da Anas suna zaune suna rubutun da Malan ya basu.

Gaba daya Almajiran manya da yara sun zagayesu kowa yana masu sannu da zuwa, sauran da suka rage basujeba basu da yawa, yawancinsu duk sababbin zuwa ne. Malan da yake cikin gida jin hayaniya ya fito.

Seda gabanshi yafadi ganin wadan da suke kofar gidan. Salati yayi yana fadin shikenan, annoba tazo. Nide wannan koyarwa bata amfane ni da komai ba se takaici. Nine na dora yaran nan akan hanyar neman nakansu saboda surika kawo mani kudi ashe daga karshe jaraba zasu zamar mani.

Gashi nan saboda neman nakansu sun koma sata. Ina addu'ar Allah yasa daga can inda sukaje su kara gaba ashe yau zasu dawo. Goga ne ya nufo Malan da sauran yaranshi su 3 suna washe baki.

Suna zuwa suka duka suna gaishe da Malan. Duk yanda suke da rashin kunya suna matukar girmama Malan, saboda wannan dabi'ace ta Almajirai, basu hada kowa da Malaminsu ba, haka inde zasu gaisheshi basa taba gaidashi atsaye.

Murmushi Malan ya saki yana fadin ashe manyan baki ne agarin namu yau? Kullum sena tambayi Sayyadi wai bakuyi waya ba, seya ce mani bakuyi ba, har wayarka nakira bata shiga inji yaushe zaku dawo? Dariya Goga yayi yace wallahi Malan kasan mun dade bamuje gida ba.

Shiyasa muka dan tsaya acan muka jima, kuma ma Akilu ne da Ilu sukayi aure shiyasa muka kara zama saboda idan muka dawo bamusan lokacin komawa ba, sede surika yimasu aike.

Malan yace masha Allah, Akilu da Ilu ashe kunshigo sahun manya? Kai gaskiya abu yayi kyau. Saura kai da Garbati kenan? Goga yace ai ni gaskiya Malan auren nan ba yanzu ba. Banaso idan nataho narika tunanin nabar nauyi agida.

Dama nide ba Iyaye ba, Kawu ne kawai shima yana sana'arshi kuma ina yimashi aike idan nasamu wani abu, amma wannan bazesa narika damuwa da gida ba akan ace nabar iyali.

Nafiso sena tara kudin da zasu isheni zama waje daya sannan senayi aure, kuma ma ba'a garinmu zanyi gini ba, nafiso yanda nataso cikin garin nan ace nazama dan garin gaba daya.

Malan yace wannan yana da kyau, Allah yayi taimako, gashi bamusan da zuwanku ba ai da an gyara maku dakinku. Goga yace ai ga yara can suna gyarawa. Malan yace to bari nashiga nasan Zaliha zata dora abincin dare se asa daku kafin ku fara zuwa nema.

Goga yace ai daka barshi ma zamuje muci kawai. Malan yace anyi haka? Goga yace ai bakomai, mungode da karramawa. Malan yace to sannunku da zuwa. Wucewa masaukinsu sukayi. Zufa Malan ya goge ya koma gida.

Goga yazo wucewa ya harbi Anas abaya yana fadin kai dan Ubanka bakasan mutane bane ka tsaya kana kallonsu? Dafe wajen Anas yayi yana fadin ai Malan ne ya bamu rubutu ko. Goga yace naci Ubanka, shege har yanzu kana nan da shegen lambonka.

Kai kuma lafiya ka tsareni da ido? Saurin dukar da kai Nazeeru yayi. Ilu yace ai Goga wannan sabo ne. Akilu yace idan baka san labarinmu ba kai Anas ka fada mashi, saura ka kuskure kasha duka. Wucewa sukayi suna ma Sayyadi da yake zaune magana.

Goga yace kaga ya Sayyadi, kaga Waliyin Allah magajin Malan. Akilu yace haba Sayyadi, wata nawa bama nan, ai se azo a tarbemu ko? Garbati yace shi Sayyadi kullum ai addu'a yake kada mudawo.

Dafashi Goga yayi yace haba, Sayyadi baze fadi haka ba, rana daya fa aka kawomu Almajiranci dashi, ko kamanta lokacin kana kuka nine narika baka hakuri. Dariya suka sa gaba daya hada Sayyadi. 

Sayyadi yace Goga ba ka manta abinda yawuce. Ya hanya kun dawo lafiya ko? Goga yace lafiya lau, mutananka sunyi aure. Sayyadi yace gaskiya nayi maku murna, Allah ya bada zaman lafiya. Goga saura kai ko? Dariya Goga yayi yace idan kayi nima zanyi.

Sayyadi yace haba, ai mu yara ne. Goga yace naga alama kuwa. Garbati yace ai kai waliyi ne shiyasa. Dariya sukasa gaba daya, suka wuce. Girgiza kai Sayyadi yayi, aranshi yana fadin Allah yashiryeku.

Lokaci daya sukazo karatu amma abinda suka samu a karatun beda yawa saboda tun suna yara suka fara halin banza, abu kamar wasa gashi yanzu sun zama manyan barayi, dalilin rashin barinsu gidan Malan kuwa saboda suna badda kama ne.

Koba komai za'ayi tunanin yaran Malan ne, hakan yasa duk inda sukaje sata basa kwana se sun dawo gida. Kuma Malan kanshi yasan suna sata, amma da yake suna yaga mashi rabonshi yasa baya iya masu magana.

**** ****

Zaune Nazeeru yake atsakar gida yana ta wanke wanke cikin sauri saboda yau ya makara, lokacin da yafito ze taho malan ya sashi aiki, dama kuma yanaso ya makara shiyasa yake sashi aiki wani lokacin.

Gaba daya hankalinshi yatafi makaranta saboda malan me English shine ajinsu kuma double period zeyi. Seda ya kusa gamawa sannan Fiddausi ta kwaso wasu kwanuka daga dakinta, dama kuma tana sane ta barsu.

Dan ita sam bata son Nazeeru, shiyasa duk lokacin da take da girki Nazeeru seya makara a makaranta. Tuni su Samira suka tafi makaranta. Turo mashi kwanukan tayi ta nufi kwandon wanke wanken daya kife wadan 

da ya wanke.

Ya mutsasu ta farayi tana fadin yanzu baka son wanke ma mutane kaya da kyau, kalli wannan kofin duk maiko ne ajiki. Wurga mashi tayi cikin ruwan kumfa, kara dauko wani kwano tayi tana fadin gaskiya duk basu fita ba.

Kai idan ka gaji da wannan aikin zan canza wani, haka kawai muna biyanka da abinci me kyau hada kudi ma ake baka amma kai kana yimana munafunci, da yake ku Almajirai baku da gaskiya.

Duk yanda mutum ya daukeku sekun munafunceshi. Dalla ni ka sake wanke mani kaya dukansu, ana maka magana kana wani dukar da kai kamar me gaskiya. Yaro karami da kai amma kasan halin munafunci.

Wallahi Iyayenku sunyi asara da suke turoku Almajiranci kuna yara. Kune sata, kune shaye shaye, a duniya babu wata alfarma da Almajiri zeyi maka koda kuwa kayi mashi komai na rayuwa.

Wallahi idan kayan nan basu fita ba babu inda zakaje, kuma bakada abincin yau. Kwallace ta fito a idon Nazeeru, Farida ce tayi saurin fitowa jin Fiddausi tana masifa. Farida tace haba Maman Samira, kinsanfa makaranta Nazeeru yake zuwa.

 Dama amakare yazo, kuma yana kokarin yagama zaki maidashi baya, sannan kuma yaro karami kirika mashi irin wannan zagin  haba Maman Samira.

Ki tunafa suma ALMAJIRAN NAN 'YA'YA nefa, kasancewarsu Almajirai ba shine ze bamu dama murika masu yanda muke so ba. Koda muke biyansu ai aiki sukeyi mana, meye laifin Nazeeru agidan nan.

Tunda aka kawoshi kika tsaneshi, ba'a haka arayuwa, komin kaskancin mutum da talaucinshi ba abun awulakanta bane, dan Adam yana da kima da daraja awajen Allah. Wannan yaron fa maraya ne.

Idan baki tausaya mashi saboda Almajiranci ba ai kin tausaya mashi saboda maraicinshi. Yanzu fa karfe 9 ta wuce, kinga duk darasin safe ya wuce shi gashi ko abinci beci ba. Tsawa Fiddausi ta dakama Farida cike da masifa tace ke Farida banason iyayi.

Wannan gidan fa ba naki bane ke kadai, yanda kike takama Ashiru mijinki ne, nima haka yake awajena, kuma daya kawo Nazeeru bece Farida ga Almajiri na kawo maki ba, asalima niyafara fadamawa kafin ke, saboda nafiki matsayi agidan.

Banason shiga harkar da ba taki ba, idan girkin kine kina ganin ina sa maki baki? Kome ya wanke nawa matukar a girkin kine inde be fita ba  aje mashi nakeyi se ranar girki na sannan yakara wanke su.

Domin bazan rika bashi abinci abanza ba batare da yayi mani yanda nake so ba. Farida tace Allah ya baki hakuri, nima gaskiyace kawai na fada maki. Fiddausi tace kije masallaci kifada.

Ina ruwana da maraicinshi, idan shima Dane ban damu ba, saboda ba'a rikeshi agida ba aka turoshi Almajiranci. Farida tace Allah ya kyauta. Daki takoma cike da tausayin Nazeeru, tanaso ta fadama Ashiru abinda Fiddausi takemashi amma batason tace ta hadata da mijinta.

Se wajen karfe 10 sannan Nazeeru ya gama aiki, bayan yashare wajen yaje kofar dakin Fiddausi yana fadin yagama, saboda bata sa mashi abinci ba. Tana jinshi ta kyaleshi. Yana yin magana so biyu yaji shiru yadauki robarshi ya aje a kitchen ya fita.

Da sauri Farida ta dauko biredin Danta ta fita, tana fita haryayi nisa, kwala mashi kira tayi, yana zuwa se kuka yakeyi, tace kayi shiru kadena kuka kaji, amshi biredi ga naira hamsin ka sayi wani abu kaci nasan yanzu masu kosai sun tashi.

Godiya yayi mata yatafi, seda ya koma makaranta yasa kayanshi, Anas yace Nazeeru ya akayi ka dade haka? Dukar da kai Nazeeru yayi yana kuka. Matsowa Anas yayi yace me akayi maka? Labarin abinda Malan da Fiddausi sukayi mashi ya fada mashi.

Anas yace Allah ze saka maka, ga abinci nan da naga baka dawo ba naje bara kuma na samo me yawa, taho muci, Nazeeru yace bazanci ba. Duk yanda Anas yayi dashi amma kinci yayi, biredin ya aje mashi yace yatafi.

Kudi Anas yaciro ya bashi yace gashi ka sayi wani abu amakaranta. Nazeeru yace ga kudi nan Umman Zainab ta bani, Anas yace seka dawo kayi hakuri Allah ze saka maka.

Lokacin da yaje makaranta seda shugaban makarantar ya tambayeshi dalilin makararshi, Nazeeru ya fada mashi abinda yafaru yana kuka, seda ya bama shugaban makarantar tausayi. Yace kayi hakuri kada hakan yasa kadena zuwa makaranta.

Dama basa so karika zuwa Makarantar, ko da ka makara karika zuwa kaji, kaide ka kara dagewa nasan kana kokari, idan kayi ilimi wata rana kaima zaka zama babba.

Aranar Nazeeru be koma karbar abincin rana ba, kuma washe gari daya koma aiki daya gama be tsaya karbar abinci ba, ita ko Fiddausi ko ajikinta dama bata zuba mashi abinci se yazo yana ta magana sannan tafito.

Tun daga ranar idan ranar girkin Fiddausi ne Nazeeru baya tsayawa karbar abinci, yana gama aikinshi baya fada mata yake tafiya, sede idan yadawo washe gari yasha fada ta maido mashi wadanda basu fita ba. Sosai Nazeeru yakejin haushinta.

**** ****

Wani tsoho ne makaho tare da dan jagoranshi sukazo bara gidan Alhaji Bashir, kasancewar duk juma'a ana samun yawan mabarata a kowace unguwa musamman gidajen masu kudi. 

Sanin halin Alhaji Bashir yasa da yawa mabarata suka dena zuwa gidanshi bara, domin sun san baya bada sadaka matukar ba ramadan bane, shima kuma baya badawa a kofar gidanshi sede a masallaci.

Yau ma kamar daga sama Malan Abu da yake gaban Alhaji Bashir yana niyar bashi albashinshi Hajiya da su Kausar suna daga gefenshi suna zaune awajen hutawa. Alhaji yasa hannu aljihu yaciro kudin yana shirin mika mashi, dan jagora ya turo kofar gate din.

Kasancewar hankalinsu baya wajen yasa basuji karar budewar ba. Ashe lokacin da Malan Abu yafita daya dawo yamanta be rufe kofar ba. Sautin muryar tsohon sukaji yana fadin albarka safiyar juma'a.

A zabure Malan Abu ya mike jikinshi yana rawa, Hajiya ce tace lallai Malan Abu kunnanka bayajin magana. Bawan Allah yana kokarin biyanka hakkinka amma kai baka gani, yau nawa ga wata? Ko ma aikata basu karbi albashinsu ba amma kai ka samu baka tsare naka.

Kausar tace ni wallahi har gabana ma ya fadi, wannan magana daga sama idan mutum karamin ciki gareshi seya zube, ga wata murya duk taci duniya yazo yana shiga hakkinmu. Hajiya tace ai shi beda laifi.

Ko nice naga gida abude ai dole nashigo. Gaskiya Malan Abu ka ji tsoron Allah. Alhaji da yake zaune ya gama cika ya mike tare da dakama wannan tsohon tsawa har seda dan jagoran ya kusa guduwa.

Jikin Malan Abu yana rawa ya nufi kofa domin ya bama wannan tsohon hakuri, muryar Alhaji yaji yana fadin dakata megadi. Tasowa Alhaji yayi ya matso kusa dasu, yana zuwa tsoho yace abamu saboda Allah Alhaji.

Kudin hannunshi ya watsama Malan Abu yana fadin shiga ka kwaso kayanka kabar mani gidana, dama ai na fada maka duk ranar da wani mabaraci yakara mani bara agidan nan abakin aikinka.

Dukawa Malan Abu yayi yana fadin ka dubi girman Allah kayi hakuri Alhaji, wannan aikin dashi na dogara, idan ka rabani dashi zan shiga damuwa, iyalina suna da yawa ga matata bada isassar lafiya.

Wallahi ba laifina bane, bansan ya akayi yashigo ba dan Allah Alhaji ka duba mani. Kausar ce ta matso tana fadin wallahi Abba kada ka barshi, rannan fa zamuje unguwa har muka bude gate na fita da mota besan nafita ba yana ta bacci.

Saurin kallonta Malan Abu yayi cike da mamaki. Nafisa ce tace dan Allah Abba ka kyaleshi, kaga Malan Abu ya tsufa baze iya aikin karfi ba. Dungureta Hajiya tayi tana fadin tafi kiba mutane waje.

Sakarya marar kishin dukiyar ubanta, idan aka barshi duk ranar da yake bacci barayi sukazo suka kwashe dukiyarmu yana da asara ne? Wallahi yau seya bar gidan nan. 

Alhaji yace kima dena bata bakinki, dama akwai wani tsohon dan sanda yana cikin wadan da tsautsayin kora daga aiki ya fadamawa, to mutumina ne dama nayi mashi tayin aiki saboda naga yana zaman banza, gashi karfaffane sosai.

Nasan ze iya gadi sosai, shiyasa na amshi wayarshi nace yajirani zan nemeshi koda yaushe. Saboda haka ayau ze fara yimani aiki ma. Murmushi Hajiya tayi tana fadin haka nake son ji.

Kawayena duk agidajensu masu gadinsu dauke suke da bindigoginsu, wasu tsofafin sojojine, wasu kuma irin majiya karfi ne. Amma muna fama da wannan tsohon, wanda ko barayi sukazo bugu daya ya mutu.

Ai kawai Malan Abu ka koma gona shine zefi maka. Nafisa tace amma fa Momy tunda Malan Abu yake so daya barayi suka taba zuwa mana, wata kawata wallahi gidansu  soja biyu suke gadi amma aka shiga aka yimasu sata.

Alhaji yace Nafisa shiga gida. Tsayawa tayi tana kallonshi, tsawa ya daka kata da gudu tashige gida. Kallon Malan Abu yayi yace kabar gidan nan nace maka. Tsoho yace Alhaji zanshiga maganarku.

Idan nine silar barinshi aiki ina neman alfarma da kayi mashi hakuri. Alhaji yace kai tsoho dallah ka rufe mana baki, wai mema ka tsaya yi acikin gidan nan? Kawai kuzo kuna damun mutane.

Mutum beda halin fitowa tsakar gidanshi ya huta shida iyalinshi sekun shigo kun damesu, yanzu kasan wane hali nake nida iyalina kawai zaku fadoma mutane gida? Ko bakaje makaranta ba nasan kasan ma'anar sallama ai.

Sa'arka daya kaidin tsoho ne wallahi da sena maka duka ko nasa a daureka, mutane bazasuje su nemi nakansu ba haka kawai kurika yawon bara kuna damun mutane, irinku ma kuna da manyan 'ya'ya amma saboda mutuwar zuciya baku hakuri da abinda suke baku kun fiso kufito bara.

Tsoho yace Allah ya baka hakuri, laluben dan jagorarshi yayi suka fice yana fadin kabi duniya a hankali de. Haka Malan Abu ya fito da ledar kayanshi, dukawa yayi yace zantafi Alhaji, ina me matukar godiya agareka, domin kayi mani halarci, kuma dama dan halak baya manta halarci koda kuwa wanda yayi mashi yaci zarafinshi fiye da haka.

Tabbas bazan taba mantawa da kai ba, domin kaciyar dani, ka sharyar dani, ka tufatar dani, duk da acikin izgilanci nake zaune agidanka amma hakkina daka kare mani ya sa bazan manta da kai ba.

Idan a zaman da mukayi na shekara da shekaru na bata maka rai ina neman afuwarka nide na yafe maka. Allah ya hada fuskokinmu, duk da nasan da wuya musake haduwa. Amma zan yimaka kwatancen inda nake saboda ko hakan zeyi maka amfani wata rana.

Duk da kasan garin da nake amma bakasan a inda zaka sameni ba. Idan kaje tashar garinmu, kace a kaika layin 'yar kuka ka tambayi gidan Malan Abu me Jima duk wanda kace ma haka ze kawoka har inda nake.

Alhaji  yace kada kayi wahalar bani kwatancen gidanka, ni ko garinku ma ban tabawa zuwa ba, dalilin sanin sunan garin ma kaine ka fada mani, kuma kadena tunanin har abada zan zo nemanka, domin amfaninka yakare awaje na.

Naci moriyar ganga yanzu babu wani sauran amfanin da zatayi mani. Kaide tunda kasan na amfaneka shikenan, dama kuma ko baka fadaba ni nasan na biyaka hakkinka, da kake fadin ka yafe mani, ai ban cuceka ba.

Idan cuta ce kaine ka cuceni, kuma darajar aikin da kayi mani yasa zan yafe maka. Fita kabar mani gida, har abada bazaka kara ganina ba. Tashi yayi yafita idonshi yana fitar da kwalla.

Hajiya tace haba muma mun huta, amma idan gate ze budema mutum har se ranka yabaci kafin ya isa saboda son jikinshi. Alhaji yace muje gida nakira Sajan Gali anjima yazo.

Kasan wata bishiya inda tsohon nan da yaronshi suke zaune suna hutawa Malan Abu yaje ya buga tagumi, kasancewar tsohon baya gani yaron ne ya fada mashi ga mutumin da aka kora nan. Tsohon yace bawan Allah kayi hakuri nasan nine silar barin aikinka.

Malan Abu yace bakomai, koda ba kazo ba Allah ya rubuta abincina ya kare agidan nan. Dama hakuri nakeyi amma wulakancin da suke mani yayi yawa, sam basu san darajar dan Adam ba, idan mutum talaka ne beda daraja awajensu.

Tsoho yace suma zasu gamu da dede sune, domin duniya ba madauwama bace, yanda ya wulakanta ka insha Allah shima se Allah ya  wulakanshi, yanda yaci mutuncina, insha Allah shima se anci mutunci zuri'arshi.

Allah ka kare wannan baiwar taka da naji tana bama mahaifinta hakuri akan kada ya koreka. Na dade ina bara, amma ban taba samun wanda yaci mutuncina irin haka ba. Insha Allah kudin da yake takama dasu se sun zamar mashi abun tsoro.

Yaro tashi mutafi. Malan Abu yace nagode tsoho Allah ya tsare gaba. Yace amin, Malan Abu yace amma bawan Allah daga ganinka bako ne agarin nan ko? Tsoho yace gaskiya kam ni bako ne.

Malan Abu yace ai naga alama, domin masu bara sun san halin Alhaji basa zuwa gidanshi. Tsoho yace nima yaune na taba zuwa unguwarnan bara, yau kwana na 4 agarin nan, dama idan naje gari yawon bara ina kwana 5 kafin natafi.

Yau munzo bara kusa da unguwarnan har tafiya ta kawomu nan rabon mu hadu da wannan wulakantattan mutumin ne. Ni mutumin Shargalle ne, amma ba cikin gari nake sosai ba, idan kaje wajen gari akwai wani me saida man fetur abakin titi.

Akwai wata hanya daga gefenshi, idan kabita zata kaika har gidana. Kaifa a ina kake? Malan Abu yace a Dargage nake. Tsoho yace Allah sarki, ai nasan garin sosai, amma yanzu can zaka koma ko zaka nemi wani aikin anan? Malan Abu yace nida kara aikin gadi har abada.

Muna sadaukar da rayuwarmu akansu amma su basa gani, muna hana idanuwanmu bacci domin su su runtsa amma basa gani. Kome kakeyi matukar suka fito zasu fita dole katashi kaje ka bude masu kofa.

Gaba daya karfina awajen bude gate yatafi, idan ana ruwa, iska suna cikin gidan muna waje, dakin da zasu baka badan ka kwanta ba sedan ka aje kayanka, kaida samun bacci me dadi babu rana.

Idan tsautsayi ya fado barayi suka shigo kaine mutumin farko da zasu fara illatawa, amma daga karshe se su baka sallama saboda ka nakasa su dauko wani. Na hakura da gadi tsoho, gara naje na nemi aikin karfi nayi komin wahalarshi, amma da yawa wasu masu kudin basa yima masu gadinsu adalci.

Suna mantawa da muhimmancin mu agaresu, basa nuna ma matansu da 'ya'yansu muhimmancin mu, karamin yaro ma seya taka ka yawuce. Allah ka kawo mana sauki a rayuwarmu. Tsoho yace amin, kaide wannan rayuwa kawai adeyita. Mu zamu wuce. Malan Abu yace insha Allah duk lokacin da nayo wajenku zaka ganni, amma wa zance? Tsoho yace ka tambayi gidan Tsoho makaho za'a kawoka. Yace to nagode, Allah ya sadamu da alkhairi.

  Bayan sun tafi shima  Malan Abu ya tashi  yanufi bakin titi domin samun mashin din daze kaishi wajen hawa motar Zango saboda ba cikin Daura yake ba acan wani kauye yake gaba da Zango me suna Dargage yana me cike da bakin cikin abinda akayi mashi haka yabar garin Daura.

        Part  40 ⚜ 45

Tsaye Sajan Gali yake agaban Alhaji Bashir, bayan sun gama gaisawa Alhaji yace kaga kira daga sama ko? Gali yace wallahi kuwa, ai kullum cikin zuba ido nake ina jiran kiranka.

Kasan idan mutum ya rasa aikinyi sede yayi ta 'yan bugege, kawai dazu ina zaune sega kiranka. Alhaji yace wallahi wannan sakaran megadin nawa ne ya kara bata mani rai, kasan halin Mabaratan banzan nan, basuda aikinyi se damun mutane.

Wai mutane bazasu tashi sunemi nakansu ba kawai kana zaune se kaga katon Allah yashigo yana kware murya yana maka bara. Wallahi da ina da iko se na sa an kame duka Mabaratan garin nan.

Dariya Gali yayi yace wallahi Alhaji kana da gaskiya, lokacin ina aiki bana shiri da Mabarata, nifa ban dauka marar arziki shine Mabaraci ba, kawai masu matattar zuciya sune Mabarata.

Hatta da karamin Almajiri idan zuciyarshi bata mutu ba yasan yaje yarika neman aiki base yayi bara ba. Amma ai Bara akwai cin rai. Alhaji yace ai shiyasa naji dadin samunka. Wannan katuwar gorar taka bana so ka saurara ma kowa.

Mutum ko kofar gidan nan yazo kaci mani Ubansa. Gali yace aini nayi mamaki da kace mani wai Mabarata suna shigo maka gida, shi megadin a ina yake zaune? Alhaji yace kullum yana daki se kace boka.

Idan ka ganshi a waje to baya wuce kofar dakinshi, yanda kasan shine megidan, sam bayason yarika zama awaje se kace Dan wani, idan yanajin kunyar aganshi yana aikin gadi meyasa yafara, nasan wannan shine dalilin da yasa baya son zama awaje.

Gali yace Alhaji ka sani ko akwai surikinshi a unguwarnan? Tsaki Alhaji yaja yace shi yasani, nide inaso kayi mani aikin da ko dabba marar hankali bata isa ta shafi gefen gidana ba bare mutum me rai.

Ko Almajiri bance ka raga mashi ba, tunda yasan yazo yayi bara ze iya daukar kowane hukunci, gara muruka sa masu jin zafin abinda muke masu hakan zesa suyi zuciya suje su nemi nakansu. Gali yace Alhaji baka da matsala inde nine.

Ina so a kafa mani rumfa a gefen gate din nan, domin gadi nazo banga dalilin da zesa nashiga daga ciki ba, dama kamata yayi ace idan zakuyi wannan dakin kurikayin kofa biyu.

Daya awaje, dayar aciki saboda idan kuna kiran mutum base kun fito waje ba ze iyaji ta kofar ciki, kofar wajen kuma kaga se mutum yarika shiga ta ciki kawai, amma dama an dauki mutum gadi a sakashi cikin gate sannan abashi daki hada kofar rufewa ai dole yayi abinda yakeso.

Matanku da 'ya'yanku suna shawagi a harabar gida megadi kuma yana gefe yana kalle makasu, kilama kai kana can kana nema shikuma yana ciki yana kalle maka mata da yara, kowace irin shiga sukayi yana nan yana zuba masu ido.

Komin tsufan mutum Alhaji kada ka yarda dashi inde a fannin iyalanka ne. Masu gadi su zauna awaje shine magana bawai su shiga cikin gida ba, domin bazasu rika ganin abinda yake waje ba. 

Jinjina kai Alhaji yayi yace hakika Sajan ka fadi gaskiya, tunanina be taba hango mani haka ba, amma acikin bayaninka na fahimci komai, amfanin tarayya da wanda yayi ilimi kenan.

Kasan akwai banbanci tsakanin wanda yayi boko da masu ilimin zaure, domin nasan Malan Abu iliminshi na zaure ne. Bakomai ba rumfa za'ayi maka ba, kamar yanda ka bada shawarar ayi kofa biyu hakan za'ayi.

Gobe zan kira masu yimani aiki suzo a fasa maka kofa ta waje, bandakin ma za'a fasa maka kofar ta waje, nagode sosai da wannan karin hasken naka. Malan Abu ina biyanshi dubu ashirin awata.

Amma kai zan baka dubu talatin saboda kai kana da ilimin boko kana da diploma koba komai kafi Malan Abu me ilimin zaure. Dariya suka sa Gali yace nagode kai Alhaji bakada dama. Alhaji yace ka zauna bara akawo maka abinci. 

Zama Gali yayi yana gyara hula yace anzo wajen, Allah nagode maka daka bani wannan aikin, tunda Allah yasa an ganoni da takardun bogi an koreni daga aiki yanzu Allah yakara bani wani, dubu talatin sekace me aikin gwamnati? Wai me diploma, nida ko primary ban gama ba.

Abinci me kyau, lallai idan mutum ya iya dadin baki babu abinda baze samu ba, lallai Alhaji kashigo hannu, dama na gama sanin labarinka, inde zugace da dadin baki kazo wajen. Ina zaune awaje ko cikin gida duk daya ne, hakan ma zanfi sakewa da masu talla na dan latsa yara ta kofar waje babu sa idon yaranka.

Allah sarki abokaina ko sun dawo suzo su sha labari me dadi? Kai nasan Goga zeyi farin ciki dajin wannan labarin, ina tsoron fada masu korata daga aiki kada suyi mani dariya segashi kuma na samu wanda yafishi tsoka, gyara zama yayi yana fadin tunda kudi sun samu anjima na sa kudi na taboshi.

**** *****

Fiddausi ce ta fito dauke da wasu kwanuka tana zuwa Nazeeru yana wanke wanke ta watsa mashi tana fadin wai kai dan ubanka wane irin yaro ne me kwakwalwar kifi? Kai kullum se an nuna maka yanda zakayi aiki.

Dukar da kai Nazeeru yayi yana rike kafa saboda wani kofi daya bugar mashi kafa yaji zafi sosai saboda na glass ne, ganin yayi shiru bece komai ba yasa taji haushi. Bokitin ruwan dauraya ta dauka.

Ba bata lokaci ta juye mashi ruwan ajiki, wani irin ihu Nazeeru ya saki a rude ya mike tsaye, dede lokacin Ashiru yashigo gidan saboda yayi mantuwa shine ya dawo dauka.

Farida ma da sauri tafito jin ihun Nazeeru, shiko Nazeeru tunda yayi wannan ihun be kara motsi ba yana tsaye duk ya kafe, da sauri Ashiru yayi kanshi ganin halin da yake ciki, saurin kamashi yayi yana jijjigashi.

Farida ma kanshi tayi tana kiran sunanshi, Fiddausi kuwa tsoro ne yafara kamata ganin halin da Nazeeru yashiga, matsawa tayi wajen kofar dakinta kamar me shirin zubawa da gudu.

Ganin numfashin Nazeeru yaki dawowa yasa Ashiru yayi saurin daukarshi ya nufi gidan Baba Kamal dashi saboda yaganshi a kofar gida daze shigo. Yana zuwa yashiga zaure yana kwala sallama da karfi.

Da sauri Baba Kamal yafito jin muryar Ashiru da karfi, yana zuwa Ashiru yace ba lafiya temaka mana kada dan mutane ya mutu, wallahi Fiddausi ce ta watsa mashi ruwan wanke wanke.

Karbarshi Baba Kamal yayi yana fadin bismilla kashigo, haka suka shiga Farida tana binsu abaya se kuka takeyi. An dauki lokaci kafin numfashin Nazeeru ya dawo, duk wani temako Baba Kamal ya bashi harseda numfashinsa ya dedeta.

Koda ya tashi a frigice ya farka yana kwalama Mamarshi kira, saurin kan kame Baba Kamal yayi yasa kuka yana fadin zata kasheni dan Allah kiyi hakuri. Kara rikeshi Baba Kamal yayi yana tofa mashi addu'a.

Baba Kamal yace Farida wai me yake faruwa? Daga ganin yanda Nazeeru ya tsorata da Fiddausi akwai wani abu da takeyi mashi. Dukar da kai Farida tayi tana goge kwallar data zubo mata. Ashiru yace kiyi magana mana.

Nan Farida ta fada masu irin abubuwan da Fiddausi takeyima Nazeeru idan ranar girkinta ne. Idanuwan Baba Kamal sosai suka kada saboda bacin rai. A fusace Ashiru ya nufi hanyar fita. Saurin kamoshi Baba Kamal yayi.

Tashi tsaye yayi yana fadin haba Ashiru, idan rai ya baci ai ba'a saurin tunkarar wanda yayi laifi alokacin, yanzu idan kaje kasan irin abinda shedan ze kulla maka? Kayi hakuri, Fiddausi de matarka ce.

Zaka iya canza Nazeeru domin baka hada komai dashi ba, ita kuwa koba komai kuna da diya da ita, sannan kunyi zaman shekaru da ita, haka kawai saboda Almajiri wanda nine silar kawoshi gidanka bazanso ace kun samu matsala ba.

Nazeeru de nine na kawoshi, kuma dalilin da yasa ban ajeshi agida na ba saboda muna da me aiki, ganin muna makwaftaka da kai yasa nayi tunanin kaishi gidanka tunda kana da bukatarshi.

Amma tunda har zamanshi agidanka ze jawo matsala gara ayi hakuri, dama haka zaman mata biyu ya gada, matukar ba'a samu hadin kai ba to dole asamu matsala ta wajen masu aiki.

Ina me rokonka da Allah kada kace zaka dauki wani mataki marar kyau, kasan halin mata base na fada maka ba domin ka rigani zama dasu, hakuri zakayi kuma ka nuna mata kuskurenta.

Na tabbata itama yanzu hankalinta yana can atashe, idan Nazeeru ne yake cutarta zata gani, idan kuma itace take cutarshi wallahi Allah baze barta ba, domin Nazeeru maraya ne gaba da baya.

Ajiyar zuciya Ashiru yayi yace shikenan nagode, kuma kamar yanda ka fada tabbas Allah ze saka mashi, domin duk wanda ya cuci maraya Allah baze barshi ba. Hannu yasa aljihu yaciro dubu biyu ya mikama Baba Kamal yace duk da wata be kare ba, ga dari biyunshi nan ta wata.

Sauran kuma abashi nagode da irin aikin da kayi mani, tabbas Nazeeru ka cika dan halak, ba kowane Almajiri bane ze samu irin damar daka samu amma arika mashi wanna cin mutuncin kuma ko so daya baka taba fadama Kamal ba.

Allah yayi maka albarka, ya temakeka aduk inda kake, Allah ya baka sa'a idan kasamu wani aikin. Kamal ina fatan babu wata matsala ajikinshi ko? Baba Kamal yace e to, ayanzu bazan iya cewa komai ba.

Zan barshi anan yaci abinci yasha magani seya kwanta zuwa anjima muga yanda jikinshi zeyi, yau ma sede kayi hakuri da zuwa makaranta duk da kun kusa fara C.A test, nasan zaka fahimci komai nasan kana maida hankali.

Hannu Ashiru yabashi yana me kara yimashi godiya yace zuwa anjima idan ya farka seka fada mani yanda jikin nashi yake, nima mantuwa nayi nadawo rabon nazo na iske wannan tashin hankalin ne.

Farida cike da damuwa tace Nazeeru Allah yakara sauki, nikam zanyi bakin cikin tafiyarka, duk cikin yaran da suke mana aiki bamu taba samun yaron kirki irinka ba, sam baya da hadama Nazeeru, abinda aka bashi shi kadai yake dauka.

Baya shiga inda ba'a ce yashiga ba, gashi da aiki tsakaninshi da Allah, gaskiya zanyi kewarka, duk da ka kasance yaro karami amma kana da halin manya. Allah yabaka lafiya kuma ya temaki rayuwarka.

Juyawa tayi ta fita tana kuka, saboda tsakaninta da Allah tana son Nazeeru, tana matukar tausayinshi. Baba Kamal yace ma Matarshi bara na kaishi wancan dakin, hado mashi tea ki dauko mashi dankali idan yaci seya sha magani.

Sallamar Anas sukaji dan yaje gidansu Farida tace mashi yana nan, ya jira a makaranta bega Nazeeru yadawo ba hakan yasa ya biyoshi. Baba Kamal ne ya amsa yana fadin Anas kaga abokinka shiru ko? Shigo ka ganshi nan bejin dadi.

Bayan Anas ya gaishesu ya tsugunna yana fadin Nazeeru meya sameka? Baba Kamal yace bawani ciwo bane me zafi, tashi kuje can dakin kuci abinci. Nazeeru cire kayan na samo maka wasu seka sanya a shanya wadan nan.

Anas yace ai ga kayan makarantarshi nan ma na taho mashi dasu. Baba Kamal yace yauwa bashi yasa dama ina tunanin kayan da zasuyi mashi acikin nawa. Bayan yacire kayan yasaka na makaranta.

Matar Baba Kamal ce ta kawo masu abinci ta dauki kayanshi ta wanke mashi ta shanya mashi. Rawar sanyi kawai Nazeeru yakeyi da kyar yaci abinci, Anas se lallashinshi yakeyi.

Anas yace wai Nazeeru waya jika ka? Cikin kuka Nazeeru ya fadama Anas abinda Fiddausi tayi mashi, Anas yace ai dama wannan matar bata da tausayi, kuma se Allah ya saka maka, itama seta samu wanda zeyi mata abinda tayi maka.

Cikin kuka Nazeeru yace ai dama kullum nayi sallah senace Allah ya saka mani duk abinda takeyi mani, kuma Malaminmu yace duk wanda kayimashi aiki be biyaka ba ranar lahira acikin ladarshi Allah ze biyaka.

Kuma wallahi bazan kara aikin wanke wanke ba. Anas yace kawai kazo ka koma wajen aikina, idan kuma baka sonshi akwai wani me gyaran motoci akusa da wajen aikinmu naga kafin Sani yatafi ganin gida awajenshi yake aiki.

Kuma kullum yake biyan mutum, idan kanaso anjima zanyi mashi magana, amma fa akwai wahala aikin shiyasa nace banaso nafison aikin ruwa. Nazeeru yace nide inaso, bazan kara shiga gidan mutane ba.

Kaga idan ya biyani se murika cin abincinmu kawai. Anas yace shikenan zanje nayi mashi magana. Bayan sun gama cin abincin Baba Kamal yabashi magani, yana gama sha ya kwanta suka rufeshi da zani, nan take bacci ya daukeshi.

Baba Kamal yace Anas zaka zauna yatashi ko tunda yau alhamis babu karatu? Anas yace akwai inda zanje, amma zan dawo kafin yatashi. Baba Kamal yace shikenan anshi wannan karike ko.

Godiya yayi mashi yatafi. Baba Kamal yace ma matarshi idan yatashi ki kara bashi abinci zanje shago kome kenan zan kiraki. Tace to seka dawo Allah ya bada sa'a, yace amin.

****** *******

Zaune su Goga suke akasan bishiyar kofar gidan su Hajara suna shan rake, Ado ne da sauran abokanshi sukazo wajensu Goga. Ilu yace kaga yaron Goga, daga ina kuke? Ado yace wallahi daga cikin tasha muke shine muka yo nan.

Goga yace zonan dan Ubanka, nasan tunda kace mun daga tasha kuke wani abun kuka saido ko? Dariya Ado yayi yana shafa kai yace wallahi Goga Shattima ne yanzu yake mana samu sosai.

Ka ganshi de karami dashi amma akwai fasaha, shigowarshi cikinmu yana kawo mana kaya sosai, inde yashiga gida Bara baya fitowa haka nan. Kallon Shattima Goga yayi yana fadin zonan yaro.

Kanshi ya shafa yana fadin lallai yaro kashigo da kafar dama, kaida yawon bara ana wulakantaka har abada, domin zakayi mana rana sosai, kuma daga yau ka zama Autan Goga.

Duk wanda ya tabaka kazo ka fada mani, kai daga yau ma tare zamu rika yawo, wannan karatun idan ka biye mashi bazaka samu komai ba, kuma zaka kare a Bara. Kana so narika tafiya da kai ko? Kai Shattima ya daga.

Ilu yace lallai Yaro kashigo Almajiranci a sa'a. Ado yace ai da tare suke da su Anas da wannan sabon zuwan, sun maidashi kamar wani kaninsu ganin zasu kwareshi yasa yadawo ckinmu.

Rannan ma wata sabuwar waya ya dauko mana a wancan gidan, dama inajin haushin matar wata rana naje Bara bakaga yanda tayita zagina ba ta koreni, naso ace kana nan wallahi dana fada maka.

Amma nima na rama akan diyarta, shine da Shattima yashiga gidan yadauko wayarta nace muje mu saida wallahi matar masifa gareta, wai ta tsani Almajirai.

Garbati yace lallai kuwa zamu koya mata hankali, tunda Allah yasa muka taso cikin Almajiranci ai duk wanda ya zagemu se mun koya mashi hankali. Shattima tashi kaje kayi Bara agidan.

Ilu je kajiyo mana me zatace. Tashi Ilu yayi yana fadin idan ta zageshi Allah sena barar da ita. Goga yace haba, me kakeci haka? Kawai kajiyo mana kalar zagin da zatayi mashi zamu sama mata lokacinta.

Mijinta ai dan kasuwa ne. Tashi sukayi shida Shattima, yana zuwa yashiga zauren gidan ya fara kware baki da karfi yana bara. Hajara tana zaune ita da kawarta suna fira muryar Shattima ta cika masu kunne.

A fusace Hajara tafito tana zuwa Shattima ya fito aguje dan ya tsorata daya ganta, kara labewa Ilu yayi agefen gidan, tana fitowa tafara dura mashi zagi tana fadin abun naku ma iskanci ne, kawai mutane suna hutawa zakazo karika damunsu.

Kuma nafito shine zaka ruga da gudu saboda ka maidani mahaukaciya, shegu asararru masu matattar zuciya, wallahi idan ka kara zuwa Bara gidan nan sena zaneka. Biyota kawarta tayi tana fadin haba Hajara.

Kina matar aure kifito kofar gida kina daga murya kina zagin Almajiri, yanzu wancan yaron meye abun zagi ajikinshi? Kada kimanta suma fa ba laifinsu bane, laifin Iyayensu ne da suka kawo su Almajiranci.

Shifa kawai Bara yazo, idan bazaki bashi komai ba kiyi shiru ki kyaleshi mana ai ze gaji yabari, amma ke baki bashi ba, kuma kinzo kina zaginshi, gashi kina karama kanki zunubi amatsayinki na matar aure kin fito waje kina daga muryarki.

Janta ciki tayi tana mata nasiha. Hajara tace ke dande unguwarku ta 'yan gayuce kuna cikin gida me gate shiyasa kike fadin haka, yanzu ko baccin safe mutum yakeyi inde gidanshi abude yake haka suke shigowa surika damun mutum.

Kuma idan na kulle gidan idan Fadila ta dawo makaranta setayi ta bugawa ko kuma idan nayi baki wani lokacin banajin zuwansu, shikenan kuma saboda nabar gidan abude se Almajirai surika damuna.

Idan sukaga inayi masu haka zasu dena zuwa, kwanaki da nayima wasu haka har yanzu basu kara zuwa ba. Murmushi kawar tayi tace shikenan tunda kince haka, amma shi Almajiri ba'ayi mashi haka, domin ba dukansu sukeda halin kirki ba.

Wasu zasu iya yimaka wani mugun abun. Hajara tace wallahi dana kai yaro wajen 'yan sanda. Kinga mubar wannan maganar bara na dauko maki kayan da nake fada maki.

Dariya Goga yayi yana fadin kabarta kawai Ilu, mu da muke anan ma munajiyo sautin abinda take fada, zata gane kurenta, karamin yaroma ban barshi ba inaga babba, zamu sa mata lokaci. Wayarshi ce tayi kara.

Yana daukowa yace shegen kaya, ina shigowa garin nan nasamu labarin korarka daga aiki ai, bayan ya dauki wayar yace shegen kaya, Sajan Gali ashe kuna nan, na dauka se manyan mutane kuke nema? Dariya Gali yayi yace Goga ashe kadawo garin.

Dama cewa nayi bara na gwada wayarka ko zata shiga. Goga yace tun shigowata garin nan nasamu labarin korarka ai, ina cewa anjima nazo nayi maka jaje. Gali yace kaide bari, ana gano takardun bogi gareni akayi waje dani.

Allah ma yasoni mutum daya ne ya kamani wallahi da senayi yari, cikin rufin asiri ya sallameni babu wanda nayima sallama na tafi, mutane sun dauka tsautsayi ne ya hauni. Amma yanzu kana ina? Goga yace ina makaranta mana, ai bamu fara fita aiki ba.

Gali yace shikenan anjima da dare zanzo akwai labari, wallahi nasamu abun arziki. Goga yace shegen kaya, shikenan sekazo. Yana kashe wayar Garbati yace Gali manya, ko wace Uwar ya kara samowa kuma? Goga yace kasanshi da shige shige, idan yazo zamuji komai.

Kutashi mutafi cikin gari, Ado kuje kawai zamu tafi da Auta, Ado yace shikenan, ai yau babu karatu, Ilu yace ko akwai ma baze je ba, gara ya ginu da sana'a me kwari, kude da kukeson karatun kuje kuyi tayi.

Ado yace wallahi nima bana son wani karatu kawai mutafi. Goga yace kai taho, ku kuma kutafi yawon ku. Kama hannun Shattima yayi yana fadin Auta mutafi, ke kuma kijira zuwanmu.

****** ******

Se wajen 12 Nazeeru yatashi, cikin ikon Allah zazzabi be kamashi ba, Zarah matar Baba Kamal ta zuba mashi ruwan zafi ta bashi sabulu tace yashiga bandakin tsakar gida yayi wanka, bayan yagama tabashi,mai ya shafa yasa kayanshi da suka bushe.

Waya tayima Baba Kamal yace gashinan zuwa, dama ta gama abincin rana zuba mashi tayi tace yaci seya kara shan magani. Farida ce tashigo dauke da robar Nazeeru cike da abinci, duk da ba itace da girki ba da Fiddausi ta gama ta bata robar tace ta zuba mashi ta kai mashi.

Babu bata lokaci Fiddausi ta cika mashi robar, dan tun dazu hankalinta yaki kwanciya dan batasan wane hali yake ciki ba, gashi Ashiru daya shiga gidan kayanshi kawai ya dauka ya fice bece mata komai ba, kuma tanajin kunyar tambayar Farida.

Zarah tace Farida sannu da zuwa, tace yauwa ashe ma yatashi? Tace wallahi yanzu yatashi abinci ma zeci. Farida tace sannu Nazeeru, yace yauwa. Bayan yagama cin abincin Zarah ta bashi maganin yakara sha.

Baba Kamal ne yayi sallama yashigo yana fadin Nazeeru katashi ko? Meyake damunka yanzu? Nazeeru yace banajin komai zantafi wajen Anas. Murmushi Baba Kamal yayi yace Nazeeru na Anas.

Anan cinyeka zamuyi kenan? Dukar da kai yayi kwalla tacika mashi ido yace nide kawai makaranta nakeson zuwa, Zarah tace amma ai zaka dawo nan karika mani aiki ko? Nazeeru yace bazan kara aiki ba nide.

Baba Kamal yace shikenan ya isa, dena kuka zakaje wajen Anas,amma zaka rika zuwa shagona ko? Nazeeru yace E, Baba Kamal yace shikenan dauko mashi kayanshi mutafi idan na kaishi sena dawo.

Zarah tace to Nazeeru amma karika zagayomu kaji? Nazeeru yace ai kuna da kirki ke da Maman Zainab kuma idan nayi sallah zan rika maku addu'a amma banda Umman Samira ita muguwa ce. Baba Kamal yace tashi mutafi bazata kara ganinka ba bare ta kara dukan ka.

Suna fita suka hadu da Anas, murmushi Baba Kamal yayi yace dama makarantar zamuje, ga abokinka yaji sauki. Anas yace sannu Nazeeru, yace yauwa. Baba Kamal yace ga dubu biyunka da Ashiru ya baka seka saka a asusu.

Nazeeru yace ka aje mani idan bamu da kudi zamuzo murika amsa idan natafi dasu za'a sace mana. Baba Kamal yace toshikenan, kome kukeso kurika zuwa shagona kunji? Sukace to.

Anas yace ai nayima wannan mutumin magana yace anjima da la'asar muje tare. Baba Kamal yace wanene? Anas yace me gyaran mota ne, Nazeeru yace can zerika zuwa. Baba Kamal yace amma seka taso daga makaranta ko? Anas yace ai dama na fada mashi yana zuwa makaranta yace bakomai.

Baba Kamal yace zaka iya aikin ko Nazeeru? Yace zan iya ni bazan kara shiga gidan mutane ba. Murmushi Baba Kamal yayi yace Nazeeru kana da zuciya me kyau, Iyayenka sun gina ka bisa turba me kyau.

Allah beyi zasuga girmanka ba, bazasuci gajiyar baiwarka ba. Allah ya kareka daga sharrin makiya, ya kuma taimake ka amin. Kaima Anas yanda kake son Nazeeru Allah ya kara hada kanku. Sukace amin.

Dari 2 yabasu yace ze koma gida, godiya sukayi mashi suka tafi, Anas ya amshi robar Nazeeru ya tayashi dauka. Baba Kamal ya dade atsaye yana kallonsu kafin yatafi.

Tun daga wannan ranar Nazeeru yafara aiki awajen me gyaran mota, yana tasowa makaranta wajen karfe 12:35 yake cire kaya yatafi wajen aiki, da yake kusa yake da wajen aikin su Anas, karfe daya suke fita su sayi abinci suci sannan su koma aiki.

Biyu saura suke tafiya makarantar allo, ana fitowa kuma sukayi sallah suke komawa. Yanayin aikinka yanayin biyan da za'ayi maka. Kasancewar Nazeeru yana da natsuwa yasa cikin lokaci kankani ya fahimci yanda ake aikin.

Duk abinda yaga Ogansu yanayi baya yin shiru, zuwa yake yarika kallo yana kuma tambayarshi yanda akeyi, cikin lokaci kan kani Nazeeru yashiga zuciyar Ogansu, musamman da yaga bashida ha'inci kuma yana da maida hankali.

Gashi duk cikin kana nan yaran shikadai ne yake zuwa makarantar boko, da lokacin sallah yayi Nazeeru yake tafiya matsallaci koda kuwa ba lokacin sallarsu bace, danshi yanda ya sani da ankira sallah agidansu suke tafiya masallaci da Babanshi, shiyasa ko karfe 1 yana sallar azahar.

Wadannan halaye na Nazeeru yasa Ogansu me suna Habibu wanda yakasance musulmi amma ba bahaushe bane, sede ya dade a Daura idan yana maka hausa bazakace ba garin aka haifeshi ba, yana da gaskiya da rikon amana hakan yasa mutane da yawa suke kawo mashi gyaran mota.

Yayi kudi sosai da gyaran mota, kuma yana da manyan yara duk da haka idan aka kawo gyara babba shine yakeyi da kanshi, koda yaranshi ne sukayi seyazo yaduba sannan. Ganin gaskiyar Nazeeru yasa yaji yana sonshi.

Ko aiki aka bama Nazeeru a makaranta idan beje wajen Baba Kamal ba Oga Habibu yake tambaya, wannan dalilin ne yasa suka kara shakuwa, gashi dama yanzu Nazeeru yadena zuwa Bara, cikin kudin da ake bashi suke cin abinci shida Anas, 

sauran kuma su saka asusu.

Dama tuni sun dauke asusun sun kaima Baba Kamal gudun kada asace masu. Haka Nazeeru suka fara yin test amakaranta, kuma sosai yake kokari.

Shattima kuwa ya zama dan gatan Goga, domin Shattima Allah yabashi sa'a, inde yashiga gida da wuya yafito hakanan batare da yasamo wani abu ba, ko da shagon mutum yaje kafin ka ankara yadauke maka wani abun, gashide karami amma yasan takan sata.

Hakan yasa Goga da Yaranshi suke kara sonshi. Lokacin da sukaje ma Gali ziyara a gidan da yake gadi Shattima yaja da baya, Goga yace Auta meya faru? Shattima yace wannan gidan dukan mutane sukeyi, mun taba zuwa bara nida Nazeeru megidan yace zesa adauremu.

Dariya Goga yayi yace wato haryanzu Alhaji be dena halinshi ba kenan, zomuje babu abinda zasuyi maka. Suna zuwa Gali yana zaune asaman kujerarshi a kofar dakinshi da aka fasa daga waje, gefenshi kuma babbar kula ce ta abinci.

Dariya yayi yana fadin kaga manyan yaran Malan. Goga yace shegen kaya, wato kana nan anyi maka rumfa kanacin me dadi ka barmu a rana. Gali yace kaide bari, kalli wuyana harya fara cikowa.

Gaskiya masu gadi sunajin dadinsu, na tausayama Malan Abu da aka koreshi daga gidan nan. Gaskiya Alhaji yan wulakanci son rai. Goga yace yanzu Auta yake fada mani rashin mutuncin da yayi masu.

Ashe haryanzu mutumin nan yana nan da halinshi? Na dade ina jin labarinshi ashe be canza ba? Gali yace sema abinda yayi gaba, waya fada maka masu kudi kuma masu hali irin na Alhaji suna canza hali? Ai suna tsufa halinsu yana kara karuwa.

Ai Alhaji beda mutunci, irinmu sune sukejin dadin zama dashi. Garbati yace ai nayi mamaki dakace wai dubu talatin  yace zerika baka. Gali yace nine fa, kasanni da shegen dadin baki, sede akwai matarshi da wata shegiyar diyarshi marar kunya.

Sam basa ganin talaka da gashi, idan diyar zata fita batasan tayi horn so daya ba, idan banje na bude da wuri ba nashiga ukku da masifa, kuma sam uwarta bata tsawatar mata. Kanwarta Nafisa ita kadaice me hankali.

Kullum idan zataje makaranta seta gaisheni, idan ta dawo ma se tace mani sannu da aiki Malan, na rasa waya fada mata sunana Malan, kodan ta saba da Malan Abu ne? Ilu yace ai masu tarbiya basu iya kiran sunan babba.

Goga yace aiko zan......... karar horn sukaji, da sauri Gali yatashi yana fadin yanzu haka itace zata fita. Rikeshi Goga yayi yana fadin dan tsaya naga kalar rashin mutuncinta. Gali yace saboda ba kai zatayimawa ba ko.

Dan Allah sakarni. Goga yace Allah bazan sakeka ba seta fito. Kausar seda tayi horn so 3, cike da bacin rai tafito ta karamar kofa, tana fitowa Goga yasaki Gali, tana zuwa tace haba Gali, wannan wane irin rashin mutunci ne ka zo ka tara kattin banza kuna mana hauka a kofar gida.

So kake nazo na bude gate din da kaina? Meye amfaninka agidan nan, kasan kuwa saboda shirmen Malan Abu yasa aka koreshi, kai kuma ka samu an taimaka maka an daukeka shine zaka fara yima mutane shirme.

Wallahi idan bakayi hankali ba zansa Abba ya canza ka. Tsaki taja ta juya tana fadin dalla wuce kaje ka bude mani gate, dama haka kuke talakawan nan, da kun samu waje shikenan kunfi kowa iskanci.

Duka Gali ya kaima Goga yana fadin kaga kaja mani fadan da ba'a taba yimani ba, wucewa yayi yaje ya bude mata gate. Murmushi Goga yayi yana shafar fuska yabita da kallo har tayi nisa.

Girgiza kai yayi yana fadin kattin banza ko? Hmmm, Gali zamu wuce seka jini. Gali yace shegen kaya, tunda naga kana wannan murmushin akwai wani abu aranka. Goga yace bakomai, Ilu muje kawai.

Gali yace kuzo kuci abinci mana, Goga yace barshi sauri mukeyi banaso wani yagammu tare da kai ne, hannun Shattima yakama suka tafi yana fadin zan kiraka. Gali yace lallai Kausar kindebo ruwan dafa kanki, kin tabo Goga sede ince Allah ya kyauta.

****** *****

Tsaye su Barira suke suna jiran Balki ta fito daga gidan da taje yima Hajiyar gidan sallama saboda Barira tace ya kamata su canza unguwa saboda duk mutanan wajen sun ganosu yanzu ba sosai suke samun bara ba.

Ko Auta yaje Bara baya samowa sosai. Larai tace  Balki yau ta dade kila wani aikin Hajiya ta sata, Barira tace ai nasan kila zata yimata babbar kyauta. Larai tace aikinsan Balkita akwai farin jini.

Mukam Bara ta biyamu, a unguwarnan mun tara abun arziki sosai, kinga tunda angama ganemu gara mu canza waje, semuyi fatan samun sa'a. Bakisan wani abu ba, jiya da dare seda muka hau sama da Baban Balki.

Ko zuwa yayi wani ya zugoshi akan fitar da mukeyi nida Balki Bara, jiya bayan mun dawo ya hauni da fada wai ya fara gajiya da wannan yawon Barar da mukeyi, idan zan zauna na fara sana'a acikin gida in zauna dan yagaji da fitar da mukeyi.

Kinsanni bana barin seta kwana, nan na bude mashi wuta, na rasa ina yasamu bakin yimani wannan maganar, Dan Ladi da kome zanyi baya iya hanani amma wai shine jiya yake fada mani nadena zuwa yawon Bara.

Yamanta ranar da Bara takeyi mashi, koba komai idan na dafa abincin da na shanya ya bushe ai ina bashi, kuma duk cikin kayan da muke samowa a wajen Barar ne. Dayaga de nafi karfinshi shine yace wai idan zantafi nadena daukar mashi diya.

Nace be isa ba, daga karshe yace wai wajen Uwarshi ze maida ta, nace haka kawai nida shan wahalar haihuwa akaima wata tsohuwa can ta karu da baiwar diyata da farin jininta.

Sosai fa muka hau sama, nace wallahi babu wanda ya isa ya rabani da Balki, daga karshe wani abokinshi yazo ya rabamu, shine yace kome ya faru da mu babu ruwanshi, kuma daga yanzu ba ruwanshi da Balki nizan rika mata komai.

Ni kuma nace tunda haka yace sede ya bani takarda ta zanfi jin dadin fita nasan bani da nauyin komai akaina, nan fa abokinshi yafara bani hakuri shima na zageshi tass, saboda duk wani munafunci shine yake koya mashi.

Daga karshe yace inje ya sakeni saki daya, nace aikin banza ai daya karasa dayan, saboda saura shikadai yarage mana, zeyi magana abokinshi yajashi suka fita, kuma nace idan na koma yau zan bar mashi gidanshi kuma bazan bashi Balki ba.

Shi kuma yace idan natafi da ita sede in nema mata wani Uban, nace nayarda. Tagumi Barira tayi tana kallonta, ajiyar zuciya tayi tace amma gaskiya Larai kinyi ganganci, taya zaki raba Balki da Ubanta? Yanzu idan lokacin aurenta yazo me zakice ma manemanta? Gaskiya kinyi kuskure.

Saboda yawon Bara ki kashe aurenki kuma ki raba diyarki da Ubanta? Duk fa girman Uwa bata kai Uba ba, domin dashi kowa yake takama, baki taba jin anyima marar Uwa gori ba sede ayima marar Uba gori.

Larai tace haba Barira, nafa san halin kayana, nan da wani lokaci ze sauko, wancan karon daya sakeni ya mukayi dashi, bayan kwana biyu yafara zuwa wajena, kibarshi yanzu ma dakanshi ze dawo, saukin abun ma ina da gidan zama.

Barira tace yanzu kinfi so atafi ahaka? Kada kimanta itama fa Balki diyace kamar kowa, saboda Bara zaki maidata marar Uba? Larai tace ina me tabbatar maki Balki setayi sanadiyar arzikinmu nida Ubanta.

Kina ganin duk gidan da zataje Bara seta samo abun arziki, wallahi wata rana se yayi kuka da idonshi idan yaga Balki ta bashi dukiya acikin kudin data tara na Bara, ke daga yau ma asusu zan bude mata.

Zata tara abun arziki wanda zan aurar da ita tamkar diyar wani babba. Shima kuma ze sauko ai. Barira tace to Allah ya kyauta, nide kinga da Babansu Auta ya hanani zuwa da Yayarshi banyi mashi gardama ba.

Yanzu gashi duk bayan kwana biyu tana zuwa tana gaisheni, kinga da yake Auta namiji ne ai be hanani fitowa dashi ba, kila shima saboda yana ganin Balki ta fara girma shiyasa ya hana, ada da tana karama ai be hana ba ko.

Larai tace kede kawai dan mijinki yafi karfinki ne, kema kuma ai kina cin albarkacin Balki. Barira tace haka ne kam, to Allah ya rufa mana asiri. Larai tace Barira duba can ki gani, wancan gidan ashe mutanan ciki sun tare.

Barira tace kode bakone, ai naga an dade da gama gidan kuma bana ganin alamun mutane aciki. Larai tace ga megidan can kina ganin yana bude gate zeshiga. Kai Auta zo yi sauri kafin ya rufe kofar kaje ko kudi ka samo mana ai mun kara na mashin.

Barira tace anya akwai mata agida can kuwa, kina ga kome gadi babu shine yake budewa da kanshi, Larai tace kede kibarshi yaje idan yayi mashi kuka kinsan maza da tausayi yana iya bashi kudima.

Barira tace to, Auta yisauri kaje, idan kaje kace Mamarka bata da lafiya gata nan akwance kuma yunwa kakeji kaji? Auta yace to, roba ya dauka ya nufi wani gida me kyau. Larai tace ai semu zauna mujirasu kinga jiran Balki ze jawo mana wani samun.

Auta yana zuwa yaga karamar kofar dazata isheshi ya wuce, shiga ciki yayi yafara fadin Almajira yana Bara, mutumin daya fito daga mota yayi saurin juyowa jin karamar murya tana magana ita ba mace ba kuma ba namiji ba.

Seda yadan tsorata ganin yaron da yake tsaye abakin gate, dakewa yayi yace kai yaro kaidawa kazo nan? Auta yace Mama bata da lafiya kuma yunwa nakeji. Murmushi mutumin yayi yana shafa fuska yace kacemun kune yaran Mabaratan nan da suke turowa.

Hula yacire yana shafar sanko, shiru yayi yana dan tunani, kara washe baki yayi yace zo ka anshi sadaka, juyawa yayi ya dauko wani abu a motarshi, Auta yana zuwa mutumin  ya dora mashi wani jan kyalle a kanshi.

Saurin runtse ido Auta yayi jin kamar an dora mashi wani abu akai, seda abun ya dade akanshi sannan yacire, wata alawa ya dauko ya bare yana fadin zakasha alawa? Daga kai Auta yayi.

Abaki yasa mashi yana fadin tauna ka hadiye in baka kudi ka kaima Mamarka bakowa gidan babu abinci. Bayan ya shanye yace yauwa dan karamin yaro, dubu daya yaciro sabuwa yace amsa ka kaima Mamanka taje asibiti.

Maza kaje kada tajiraka, amsa Auta yayi ya tafi yana me kara juyowa yana kallon mutumin. Wata irin dariya mutumin yasa yana fadin gaskiya yau nazo garinnan a sa'a. Wayarshi ya dauko, bugu daya aka dauka, yace Oga aiki ya kammalu ganinan zuwa.

A firgice Idi yatashi jin Balki bata motsi, saman shimfidarshi ya duba sosai hankalinshi yatashi ganin irin jinin daya bata ta, saurin kama Balki yayi yana girgizawa amma ko motsi batayi.

Sam ya manta cewa Balki karamar yarinyace, bata wuce shekara 11 ba amma yayi mata haka. Zufa ce kawai take zubo mashi. Saurin saka kayanshi yayi yana zagaye adakin, yarasa abinyi.

Muryar Hajiya yaji tana kwala mashi kira, saurin zubewa kasa yayi ya dora hannu saman kai zufa tana kara zubo mashi. Har kofar dakin Hajiya tazo tana kiranshi amma be amsa ba.

Ganin dakin a rufe tace kila ko yafita yadawo. Juyawa tayi ta koma ciki. Lekawa Idi yayi seda yaga tashige ya sauke ajiyar zuciya. Kayanshi yashiga hadawa babu bata lokaci, gaba daya jikinshi rawa yakeyi.

Seda yadauki duk wani abunshi me amfani sannan yasa zanin gado ya rufe Balki, bude kofar dakin yayi yadan leka, ganin ba kowa yasashi saurin fitowa. A hankali ya bude gate din da gudu yabar kofar gidan.

Larai da Barira da suke zaune suna farin cikin samun dubu daya da Auta yayi hankalinsu ne yakai gidan da Balki tashiga. Barira tace anya wancan ba barawo bane kuwa? Larai tace nima haka zance.

Kallifa yanda yafito ga kaya a hannunshi kuma ya kwasa aguje. Barira tace kai Allah de ya kyauta, da nayi Sata ai gara na mutu ina Bara. Larai tace gaskiya Balki ta tsaidamu, tashi muje idan yaso semuce ma Hajiyar mu 'yan uwan mamanta ne.

Barira tace gaskiya kam, tunda take zuwa bata taba irin wannan dadewar ba. Auta tashi mutafi mana, naga se wani lumshe ido kakeyi ko bacci kakeji? Kai yadaga mata, Barira tace zo na goyaka banaso kayi mani bacci anan. Goyonshi tayi suka nufi gidan Hajiya.

Ur's.

